title: Neuvoston päätös 2014/499/YUTP, annettu 25 päivänä heinäkuuta 2014 , rajoittavista toimenpiteistä Ukrainan alueellista koskemattomuutta, suvereniteettia ja itsenäisyyttä heikentävien tai uhkaavien toimien johdosta annetun päätöksen 2014/145/YUTP muuttamisesta

text:
               25.7.2014

               FI

               Euroopan unionin virallinen lehti

               L 221/15

         NEUVOSTON PÄÄTÖS 2014/499/YUTP,
   annettu 25 päivänä heinäkuuta 2014,
   rajoittavista toimenpiteistä Ukrainan alueellista koskemattomuutta, suvereniteettia ja itsenäisyyttä heikentävien tai uhkaavien toimien johdosta annetun päätöksen 2014/145/YUTP muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan,
   sekä katsoo seuraavaa:

               (1)

               Neuvosto antoi 17 päivänä maaliskuuta 2014 päätöksen 2014/145/YUTP (1).

               (2)

               Ukrainan tilanteen vakavuus huomion ottaen pääsyä koskevia rajoituksia sekä varojen ja taloudellisten resurssien jäädyttämistä olisi sovellettava myös luonnollisiin henkilöihin ja oikeushenkilöihin, yhteisöihin ja elimiin, jotka antavat aktiivisesti aineellista tai taloudellista tukea niille venäläisille päättäjille tai hyötyvät niistä venäläisistä päättäjistä, jotka ovat vastuussa Krimin liittämisestä tai Itä-Ukrainan vakauden horjuttamisesta.

               (3)

               Lisäksi neuvosto katsoo, että päätöksen 2014/145/YUTP liitteessä olevaan luetteloon henkilöistä, yhteisöistä ja elimistä, joihin kohdistetaan rajoittavia toimenpiteitä, olisi lisättävä luonnollisia henkilöitä ja oikeushenkilöitä.

               (4)

               Päätös 2014/145/YUTP olisi muutettava tämän mukaisesti.

               (5)

               Unionin lisätoimet ovat tarpeen näiden toimenpiteiden panemiseksi täytäntöön,

         ON HYVÄKSYNYT TÄMÄN PÄÄTÖKSEN:
   1 artikla
   Muutetaan päätös 2014/145/YUTP seuraavasti:

               1)

               Korvataan 1 artiklan 1 kohta seuraavasti:
               ”1.   Jäsenvaltioiden on toteutettava tarvittavat toimenpiteet estääkseen seuraavien, liitteessä lueteltujen tahojen pääsyn alueelleen ja kauttakulun alueensa kautta:

                           a)

                           luonnolliset henkilöt, jotka ovat vastuussa sellaisista toimista tai politiikoista tai tukevat aktiivisesti tai panevat täytäntöön sellaisia toimia tai politiikkoja, jotka heikentävät tai uhkaavat Ukrainan alueellista koskemattomuutta, suvereniteettia ja itsenäisyyttä tai Ukrainan vakautta tai turvallisuutta tai jotka estävät kansainvälisten järjestöjen työskentelyn Ukrainassa, sekä heitä lähellä olevat luonnolliset henkilöt; tai

                           b)

                           luonnolliset henkilöt, jotka antavat aktiivisesti aineellista tai taloudellista tukea niille venäläisille päättäjille tai hyötyvät niistä venäläisistä päättäjistä, jotka ovat vastuussa Krimin liittämisestä tai Itä-Ukrainan vakauden horjuttamisesta.”

               2)

               Korvataan 2 artiklan 1 kohta seuraavasti:
               ”1.   Jäädytetään kaikki varat ja taloudelliset resurssit, jotka kuuluvat seuraaville, liitteessä luetelluille tahoille tai ovat niiden omistuksessa, hallussa tai määräysvallassa:

                           a)

                           luonnolliset henkilöt, jotka ovat vastuussa sellaisista toimista tai politiikoista tai tukevat aktiivisesti tai panevat täytäntöön sellaisia toimia tai politiikkoja, jotka heikentävät tai uhkaavat Ukrainan alueellista koskemattomuutta, suvereniteettia ja itsenäisyyttä tai Ukrainan vakautta tai turvallisuutta tai jotka estävät kansainvälisten järjestöjen työskentelyn Ukrainassa, sekä heitä lähellä olevat luonnolliset henkilöt, oikeushenkilöt, yhteisöt tai elimet;

                           b)

                           oikeushenkilöt, yhteisöt tai elimet, jotka tukevat aineellisesti tai taloudellisesti toimia, jotka heikentävät tai uhkaavat Ukrainan alueellista koskemattomuutta, suvereniteettia ja itsenäisyyttä;

                           c)

                           Krimillä tai Sevastopolissa sijaitsevat oikeushenkilöt, yhteisöt tai elimet, joiden omistusoikeus on siirretty Ukrainan lainsäädännön vastaisesti, taikka oikeushenkilöt, yhteisöt tai elimet, jotka ovat hyötyneet tällaisesta siirrosta; tai

                           d)

                           luonnolliset henkilöt, oikeushenkilöt, yhteisöt tai elimet, jotka antavat aktiivisesti aineellista tai taloudellista tukea niille venäläisille päättäjille tai hyötyvät niistä venäläisistä päättäjistä, jotka ovat vastuussa Krimin liittämisestä tai Itä-Ukrainan vakauden horjuttamisesta.”

         2 artikla
   Lisätään tämän päätöksen liitteessä luetellut henkilöt ja yhteisöt päätöksen 2014/145/YUTP liitteessä olevaan luetteloon.
   3 artikla
   Tämä päätös tulee voimaan päivänä, jona se julkaistaan Euroopan unionin virallisessa lehdessä.

      Tehty Brysselissä 25 päivänä heinäkuuta 2014.

            Neuvoston puolesta

            Puheenjohtaja

         S. GOZI

      (1)  Neuvoston päätös 2014/145/YUTP, annettu 17 päivänä maaliskuuta 2014, rajoittavista toimenpiteistä Ukrainan alueellista koskemattomuutta, suvereniteettia ja itsenäisyyttä heikentävien tai uhkaavien toimien johdosta (EUVL L 78, 17.3.2014, s. 16).

      LIITE
      LUETTELO 2 ARTIKLAN TARKOITETUISTA HENKILÖISTÄ JA YHTEISÖISTÄ
      I.   Henkilöt

                  Nimi

                  Tunnistustiedot

                  Perusteet

                  Luetteloon merkitsemisen päivämäärä

                  1.

                  Mikhail Efimovich FRADKOV
                  Михаил Ефимович Фрадков

                  Syntynyt 1.9.1950, Kurumotš, Kuibyševin alue

                  Venäjän federaation turvallisuusneuvoston pysyvä jäsen; Venäjän federaation tiedustelupalvelun johtaja. Kansallisissa turvallisuusasioissa neuvovan ja niitä koordinoivan turvallisuusneuvoston jäsenenä oli mukana suunnittelemassa Venäjän hallituksen politiikkaa, joka uhkaa Ukrainan alueellista koskemattomuutta, suvereniteettia ja itsenäisyyttä.

                  25.7.2014

                  2.

                  Nikolai Platonovich PATRUSHEV
                  Николай Платонович Патрушев

                  Syntynyt 11.7.1951, Leningrad (Pietari)

                  Venäjän federaation turvallisuusneuvoston pysyvä jäsen ja sihteeri; Venäjän federaation tiedustelupalvelun johtaja. Kansallisissa turvallisuusasioissa neuvovan ja niitä koordinoivan turvallisuusneuvoston jäsenenä oli mukana suunnittelemassa Venäjän hallituksen politiikkaa, joka uhkaa Ukrainan alueellista koskemattomuutta, suvereniteettia ja itsenäisyyttä.

                  25.7.2014

                  3.

                  Aleksandr Vasilievich BORTNIKOV
                  Александр Васильевич Бортников

                  Syntynyt 15.11.1951, Perm

                  Venäjän federaation turvallisuusneuvoston pysyvä jäsen; Venäjän federaation turvallisuuspalvelun (FSB) johtaja. Kansallisissa turvallisuusasioissa neuvovan ja niitä koordinoivan turvallisuusneuvoston jäsenenä oli mukana suunnittelemassa Venäjän hallituksen politiikkaa, joka uhkaa Ukrainan alueellista koskemattomuutta, suvereniteettia ja itsenäisyyttä.

                  25.7.2014

                  4.

                  Rashid Gumarovich NURGALIEV
                  Рашид Гумарович Нургалиев

                  Syntynyt 8.10.1956, Žetikara, Kazakstanin neuvostotasavalta

                  Venäjän federaation turvallisuusneuvoston pysyvä jäsen ja apulaissihteeri; Venäjän federaation tiedustelupalvelun johtaja. Kansallisissa turvallisuusasioissa neuvovan ja niitä koordinoivan turvallisuusneuvoston jäsenenä oli mukana suunnittelemassa Venäjän hallituksen politiikkaa, joka uhkaa Ukrainan alueellista koskemattomuutta, suvereniteettia ja itsenäisyyttä.

                  25.7.2014

                  5.

                  Boris Vyacheslavovich GRYZLOV
                  Борис Вячеславович Грызлов

                  Syntynyt 15.12.1950, Vladivostok

                  Venäjän federaation turvallisuusneuvoston pysyvä jäsen.. Kansallisissa turvallisuusasioissa neuvovan ja niitä koordinoivan turvallisuusneuvoston jäsenenä oli mukana suunnittelemassa Venäjän hallituksen politiikkaa, joka uhkaa Ukrainan alueellista koskemattomuutta, suvereniteettia ja itsenäisyyttä.

                  25.7.2014

                  6.

                  Sergei Orestovoch BESEDA
                  Сергей Орестович Беседа

                  1954

                  Venäjän federaation turvallisuuspalvelun (FSB) viidennen osaston komentaja.
                  FSB:n vanhempana virkamiehenä toimii päällikkönä osastossa, joka vastaa tiedusteluoperaatioiden ja kansainvälisen toiminnan valvonnasta.

                  25.7.2014

                  7.

                  Mikhail Vladimirovich DEGTYAREV
                  Михаил Владимирович Дегтярёв

                  Syntynyt 10.7.1981, Kuibyšev (Samara)

                  Valtionduuman jäsen.
                  Ilmoitti 23.5.2014 tunnustamattoman ”Donetskin kansantasavallan””de facto -suurlähetystön” avaamisesta Moskovassa. Osallistuu toimiin, jotka heikentävät tai uhkaavat Ukrainan alueellista koskemattomuutta, suvereniteettia ja itsenäisyyttä.

                  25.7.2014

                  8.

                  Ramzan Akhmadovitch KADYROV
                  Рамзан Ахматович Кадыров

                  Syntynyt 5.10.1976, Tsentaroi

                  Tšetšenian tasavallan presidentti. Antoi lausumia, jotka tukevat Krimin laitonta liittämistä ja Ukrainan aseellista kapinaa. Ilmoitti mm. 14.6.2014 tekevänsä kaikkensa tukeakseen Krimin elvyttämistä. Tässä yhteydessä sai mitalin ”Krimin vapauttamisesta” Krimin autonomisen tasavallan virkaatekevältä päämieheltä tuesta, jota hän antoi Krimin laittomalle liittämiselle. Lisäksi 1.6.2014 ilmaisi valmiutensa lähettää pyydettäessä 74 000 tšetšenialaista vapaaehtoista Ukrainaan.

                  25.7.2014

                  9.

                  Alexander Nikolayevich TKACHYOV
                  АЛЕКСАНДР НИКОЛАЕВИЧ Ткачёв

                  Syntynyt 23.12.1960, Vyselki

                  Krasnodarin alueen kuvernööri.
                  Sai mitalin ”Krimin vapauttamisesta” Krimin autonomisen tasavallan virkaatekevältä päämieheltä tuesta, jota hän antoi Krimin laittomalle liittämiselle. Tässä tilaisuudessa Krimin autonomisen tasavallan virkaatekevä päämies sanoi Tkatšjovin kuuluneen ensimmäisiin, jotka ilmaisivat tukensa Krimin uusille ”johtajille”.

                  25.7.2014

                  10.

                  Pavel GUBAREV
                  Павел Юрьевич Губарев

                  Syntynyt 10.2.1983, Severodonetsk

                  Yksi ”Donetskin kansantasavallan” johtajiksi julistautuneista henkilöistä. Vaati Venäjän interventiota Itä-Ukrainassa, mm. venäläisten rauhanturvajoukkojen lähettämistä. On lähellä Igor Strelkovia/Girkiniä, joka on vastuussa Ukrainan alueellista koskemattomuuta, suvereniteettia ja itsenäisyyttä heikentävistä tai uhkaavista toimista. Gubarev vastaa separatistien asejoukkojen rekrytoinneista.
                  Vastuussa aluehallinnon rakennuksen valtauksesta Donetskissa venäläismyönteisten joukkojen kanssa. Julistautui ”kansan kuvernööriksi”.
                  Ollut pidätettynä Ukrainan alueellisen koskemattomuuden uhkaamisesta, sittemmin vapautettu, mutta jatkanut merkittävässä roolissa separatistisessa toiminnassa, joka heinkentää Ukrainan alueellista koskemattomuutta, suvereniteettia ja itsenäisyyttä.

                  25.7.2014

                  11.

                  Ekaterina GUBAREVA
                  Екатерина Юрьевна Губарева

                  Syntynyt 5.7.1983, Kahovka

                  ”Ulkoministerinä” vastuussa ”Donetskin kansantasavallan” puolustamisesta, joka heikentää Ukrainan alueellista koskemattomuutta, suvereniteettia ja itsenäisyyttä.
                  Lisäksi hänen pankkitiliään käytetään laittomien aseistettujen separatistiryhmien rahoittamiseen.
                  Tässä ominaisuudessa hän on näin ollen tukenut toimia ja politiikkoja, jotka heikentävät Ukrainan alueellista koskemattomuutta, suvereniteettia ja itsenäisyyttä.

                  25.7.2014

                  12.

                  Fedor BEREZIN
                  Фёдор Дмитриевич Березин

                  Syntynyt 7.2.1960, Donetsk

                  ”Donetskin kansantasavallan””apulaispuolustusministeri”. Lähellä ”Donetskin kansantasavallan””puolustusministeriä” Igor Strelkovia/Girkiniä, joka on vastuussa Ukrainan alueellista koskemattomuutta, suvereniteettia ja itsenäisyyttä heikentävistä tai uhkaavista toimista. Tässä ominaisuudessa hän on näin ollen tukenut toimia ja politiikkoja, jotka heikentävät Ukrainan alueellista koskemattomuutta, suvereniteettia ja itsenäisyyttä.

                  25.7.2014

                  13.

                  Valery Vladimirovich KAUROV
                  Валерий Владимирович Кауров

                  Syntynyt 2.4.1956, Odessa

                  Julistautunut ”Novorossijan tasavallan” presidentiksi ja kehottanut Venäjää lähettämään joukkoja Ukrainaan. Tässä ominaisuudessa hän on näin ollen tukenut toimia ja politiikkoja, jotka heikentävät Ukrainan alueellista koskemattomuutta, suvereniteettia ja itsenäisyyttä.

                  25.7.2014

                  14.

                  Serhii Anatoliyovych ZDRILIUK
                  Сергей Анатольевич Здрылюкv

                  Syntynyt 23.6.1972, Vinnytsian alue

                  Ukrainan alueellista koskemattomuutta, suvereniteettia ja itsenäisyyttä heikentävistä tai uhkaavista toimista vastuussa olevan Igor Strelkovin/Girkinin vanhempi avustaja. Tässä ominaisuudessa hän on näin ollen tukenut toimia ja politiikkoja, jotka heikentävät Ukrainan alueellista koskemattomuutta, suvereniteettia ja itsenäisyyttä.

                  25.7.2014

                  15.

                  Vladimir ANTYUFEYEV
                  Владимир Антюфеев
                  (aka Vladimir SHEVTSOV, Vladimir Iurievici ANTIUFEEV, Vladimir Gheorghievici ALEXANDROV, Vadim Gheorghievici SHEVTSOV)

                  Syntynyt 19.2.1951, Novosibirsk

                  Entinen ”valtionturvallisuusministeri” Transnistrian separatistisella alueella. Donetskin kansantasavallan ensimmäinen apulaispääministeri 9.7.2014 alkaen. Vastuussa turvallisuudesta ja lainvalvonnasta. Tässä ominaisuudessa vastaa ”Donetskin kansantasavallan hallituksen” separatistisesta ”hallinnollisesta” toiminnasta.

                  25.7.2014

      II.   Yhteisöt, jotka heikentävät Ukrainan alueellista koskemattomuutta, suvereniteettia ja itsenäisyyttä

                  Nimi

                  Tunnistustiedot

                  Perusteet

                  Luetteloon merkitsemisen päivämäärä

                  1.

                  ”Luganskin kansantasavalta”
                  ”Луганская народная республика”
                  ”Luganskaya narodnaya respublika”

                  Viralliset verkkosivut:
                  http://lugansk-online.info
                  Puhelinnumero:
                  +38-099-160-74-14

                  ”Luganskin kansantasavalta” perustettiin 27.4.2014.
                  Vastuussa 11.5.2014 pidetyn laittoman kansanäänestyksen järjestämisesta. Itsenäisyysjulistus 12.5.2014.
                  22.5.2014 Donetskin ja Luganskin ”kansantasavallat” perustivat ”Novorossijan liittovaltion”.
                  Tämä on vastoin Ukrainan perustuslakia ja näin ollen kansainvälistä oikeutta ja heikentää Ukrainan alueellista koskemattomuutta, suvereniteettia ja itsenäisyyttä.
                  Osallistuu myös separatistisen ”Kaakkoisen armeijan” ja muiden laittomien aseistettujen separatistiryhmien rekrytointiin ja heikentää siten Ukrainan vakautta tai turvallisuutta.

                  25.7.2014

                  2.

                  ”Donetskin kansantasavalta”
                  ”Донецкая народная республика”
                  ”Donétskaya naródnaya respúblika”

                  Viralliset tiedot, mm. Donetskin kansantasavallan perustuslaki ja korkeimman neuvoston kokoonpano:
                  http://dnr-news.com/
                  Sosiaalinen media:
                  https://twitter.com/dnrpress
                  http://vk.com/dnrnews

                  ”Donetskin kansantasavalta” julistettiin 7.4.2014.
                  Vastuussa 11.5.2014 pidetyn laittoman kansanäänestyksen järjestämisesta. Itsenäisyysjulistus 12.5.2014.
                  24.5.2014 Donetskin ja Luganskin ”kansantasavallat” allekirjoittivat sopimuksen ”Novorossijan liittovaltion” perustamisesta.
                  Tämä on vastoin Ukrainan perustuslakia ja näin ollen kansainvälistä oikeutta ja heikentää Ukrainan alueellista koskemattomuutta, suvereniteettia ja itsenäisyyttä.
                  Osallistuu myös laittomien aseistettujen separatistiryhmien rekrytointiin ja heikentää siten Ukrainan vakautta tai turvallisuutta.

                  25.7.2014

                  3.

                  ”Novorossijan liittovaltio”
                  ”Федеративное государство Новороссия”
                  ”Federativnoye Gosudarstvo Novorossiya”

                  Viralliset lehdistötiedotteet:
                  http://novorossia.su/official

                  24.5.2014 Donetskin ja Luganskin ”kansantasavallat” allekirjoittivat sopimuksen tunnustamattoman ”Novorossijan liittovaltion” perustamisesta.
                  Tämä on vastoin Ukrainan perustuslakia ja näin ollen kansainvälistä oikeutta ja heikentää Ukrainan alueellista koskemattomuutta, suvereniteettia ja itsenäisyyttä.

                  25.7.2014

                  4.

                  Julkisten yhdistysten kansainvälinen liitto ”Suuri Donin armeija”
                  Международный Союз Общественных Объединений
                  ”Всевеликое Войско Донское”

                  Viralliset verkkosivut:
                  http://vvd2003.narod.ru/
                  Puhelinnumero:
                  +7-8-908-178-65-57
                  Sosiaalinen media:
                  Cossack National Guard
                  http://vk.com/kazak_nac_guard
                  Osoite: 346465 Venäjä, Rostovin alue. Lokakuun (C) piiri. Zaplavskaja. Katuosoite: Šosseinaja 1

                  ”Suuri Donin armeija” perusti ”kansallisen kasakkakaartin”, joka on vastuussa taistelusta Ukrainan hallituksen joukkoja vastaan Itä-Ukrainassa. Heikentää näin ollen Ukrainan alueellista koskemattomuutta, suvereniteettia ja itsenäisyyttä sekä uhkaa Ukrainan vakautta tai turvallisuutta.
                  Lähellä Nikolai KOZITSYNiä, joka on kasakkajoukkojen komentaja ja vastuussa Ukrainan hallituksen joukkoja vastaan taistelevien separatistien komentamisesta Itä-Ukrainassa.

                  25.7.2014

                  5.

                  ”Sobol”
                  ”СОБОЛЬ”

                  Viralliset verkkosivut:
                  http://soboli.net
                  Sosiaalinen media:
                  http://vk.com/sobolipress
                  Puhelinnumero:
                  (0652) 60-23-93.
                  Email: SoboliPress@gmail.com
                  Osoite: Krim, Simferopol, katuosoite: Kievskaja 4 (keskuslinja-autoaseman alue)

                  Radikaali puolisotilaallinen järjestö, vastuussa avoimesta tuesta voimankäytölle, jolla pyritään poistamaan Krim Ukrainan valvonnasta. Heikentää näin ollen Ukrainan alueellista koskemattomuutta, suvereniteettia ja itsenäisyyttä.
                  Vastuussa Ukrainan hallituksen joukkoja vastaan Itä-Ukrainassa taistelevien separatistien koulutuksesta. Uhkaa näin ollen Ukrainan vakautta tai turvallisuutta.

                  25.7.2014

                  6.

                  ”Luganskin kaarti”
                  ”Луганская гвардия”

                  Sosiaalinen media:
                  https://vk.com/luguard
                  http://vk.com/club68692201

                  Luganskia puolustavat miliisijoukot. Vastuussa Ukrainan hallituksen joukkoja vastaan Itä-Ukrainassa taistelevien separatistien koulutuksesta. Uhkaa näin ollen Ukrainan vakautta tai turvallisuutta.
                  Lähellä German PROPOKIViä, joka aktiivisena johtajana vastaa osallistumisesta Ukrainan turvallisuuspalvelun Luganskin aluetoimiston rakennuksen valtaukseen ja videoi puheen presidentti Putinille ja Venäjälle vallatusta rakennuksesta.

                  25.7.2014

                  7.

                  ”Kaakkoinen armeija”
                  ”Армии Юго-Востока”

                  Rekrytointi:
                  http://lugansk-online.info/statements
                  Sosiaalinen media:
                  http://vk.com/lugansksbu

                  Laiton aseistettu separatistiryhmä, jota pidetään yhtenä Itä-Ukrainan tärkeimmistä.
                  Vastuussa turvallisuuspalvelun rakennuksen valtauksesta Luganskin alueella. Eläkkeellä oleva upseeri.
                  Lähellä Valeri BOLOTOVia, joka on merkitty luetteloon yhtenä ryhmän johtajista.
                  Lähellä Vasyl NIKITINiä, joka vastaa ”Luganskin kansantasavallan hallituksen” separatistisesta ”hallinnollisesta” toiminnasta.

                  25.7.2014

                  8.

                  ”Donbassin kansanmiliisi”
                  ”Нарóдное ополчéние Донбáсса”

                  Sosiaalinen media:
                  http://vk.com/polkdonbassa
                  +38-099-445-63-78;
                  +38-063-688-60-01;
                  +38-067-145-14-99;
                  +38-094-912-96-60;
                  +38-062-213-26-60
                  Sähköposti: voenkom.dnr@mail.ru
                  mobilisation@novorossia.co
                  Vapaaehtoisten puhelinpalvelu Venäjällä:
                  +7 (926) 428-99-51
                  +7 (967) 171-27-09
                  or email novoross24@mail.ru
                  Osoite: Donetsk. Katuosoite: Prospekt Zasjadko 13

                  Laiton aseistettu separatistiryhmä, joka vastaa taistelusta Ukrainan hallituksen joukkoja vastaan Itä-Ukrainassa. Uhkaa näin ollen Ukrainan vakautta tai turvallisuutta.
                  Militanttiryhmä mm. valtasi useita hallintorakennuksia Itä-Ukrainassa huhtikuun 2014 alussa. Heikentää näin ollen Ukrainan alueellista koskemattomuutta, suvereniteettia ja itsenäisyyttä.
                  Sen aikaisempi johtaja. Pavel
                  Gubarev on vastuussa Donetskin alueellisen hallintorakennuksen valtauksesta venäläismyönteisten joukkojen kanssa ja julistautumisesta ”kansan kuvernööriksi”.

                  25.7.2014

                  9.

                  ”Vostok-pataljoonat”
                  ”батальоны Восток”

                  Sosiaalinen media:
                  http://vk.com/patriotic_forces_of_donbas

                  Laiton aseistettu separatistiryhmä, jota pidetään yhtenä Itä-Ukrainan tärkeimmistä.
                  Vastuussa taistelusta Ukrainan hallituksen joukkoja vastaan Itä-Ukrainassa. Uhkaa näin ollen Ukrainan vakautta tai turvallisuutta.
                  Donetskin lentoaseman valtausyritys.

                  25.7.2014

      III.   Yhteisöt, joiden omistus on siirretty Ukrainan lain vastaisesti

                  Nimi

                  Tunnistustiedot

                  Perusteet

                  Luetteloon merkitsemisen päivämäärä

                  1.

                  Valtion laivayhtiö ”Kertšin lautta”
                  Государственная судоходная компания ”Керченская паромная переправа”
                  Gosudarstvenoye predpriyatiye
                  Kerchenskaya paromnaya pereprava

                  Katuosoite: Ulitsa Tselibernaja 16, 98307 Kertš
                  (Автономная Республика Крым, г. Керчь, ул. Целимберная, 16)
                  Koodi: 14333981

                  Yhteisön omistus siirrettiin Ukrainan lain vastaisesti. ”Krimin parlamentti” antoi 17.3.2014 päätöslauselman nro 1757-6/14”eräiden Ukrainan infrastruktuuri- tai maatalousministeriöille kuuluvien yhtiöiden kansallistamisesta”. ”Ukrainan parlamentin puhemiehistö” antoi 24.3.2014 päätöksen nro 1802-6/14”valtion omistamasta Kertšin lautta -laivayhtiöstä”, jossa ilmoitettiin ”Krimin tasavallan” suorittamasta valtion omistamalle Kertšin lautta -laivayhtiölle kuuluvan omaisuuden haltuunotosta. Yhtiö on näin ollen tosiasiallisesti Krimin ”viranomaisten” konfiskoima.

                  25.7.2014

                  2.

                  Valtionyhtiö ”Sevastopolin kaupallinen merisatama”
                  Государственное предприятие ”Севастопольский морской торговый порт”
                  Gosudarstvenoye predpriyatiye
                  Sevastopolski morskoy torgovy port

                  Katuosoite: Nahimov-aukio 3, 99011 Sevastopol
                  (99011, г. Севастополь, пл. Нахимова, 3)
                  Koodi: 01125548

                  Yhteisön omistus siirrettiin Ukrainan lain vastaisesti. ”Krimin parlamentti” antoi 17.3.2014 päätöslauselman nro 1757-6/14”eräiden Ukrainan infrastruktuuri- tai maatalousministeriöille kuuluvien yhtiöiden kansallistamisesta”. Siinä ilmoitettiin ”Krimin tasavallan” suorittamasta Sevastopolin kaupallinen merisatama -valtionyhtiölle kuuluvan omaisuuden haltuunotosta. Yhtiö on näin ollen tosiasiallisesti Krimin ”viranomaisten” konfiskoima. Kaupan volyymillä mitattuna se on Krimin suurin kaupallinen merisatama.

                  25.7.2014

                  3.

                  Valtionyhtiö ”Kertšin kaupallinen merisatama”
                  Государственное предприятие ”Керченский морской торговый порт”
                  Gosudarstvenoye predpriyatiye
                  Kerchenski morskoy torgovy port

                  Katuosoite: Ulitsa Kirova 28, 98312 Kertš, Krimin autonominen tasavalta,
                  (98312, Автономная Республика Крым, г. Керчь, ул. Кирова, 28)
                  Koodi: 01125554

                  Yhteisön omistus siirrettiin Ukrainan lain vastaisesti. ”Krimin parlamentti” antoi 17.3.2014 päätöslauselman nro 1757-6/14”eräiden Ukrainan infrastruktuuri- tai maatalousministeriöille kuuluvien yhtiöiden kansallistamisesta”, ja 26.3.2014 päätöslauselman nro 1865-6/14 valtionyhtiöstä ”Krimin merisatamat”, jossa ilmoitettiin ”Krimin tasavallan” suorittamasta Kertšin kaupallinen merisatama -valtionyhtiölle kuuluvan omaisuuden haltuunotosta. Yhtiö on näin ollen tosiasiallisesti Krimin ”viranomaisten” konfiskoima. Kaupan volyymillä mitattuna se on Krimin toiseksi suurin kaupallinen merisatama.

                  25.7.2014

                  4.

                  Valtionyhtiö Universal -Avia
                  Государственном предприятии ”Универсал-Авиа”
                  Gosudarstvenoye predpriyatiye
                  ”Universal-Avia”

                  Katuosoite: Aeroflotskaja ulitsa 5, 95024 Simferopol
                  (Аэрофлотская улица, 5, Симферополь г.)

                  Yhteisön omistus siirrettiin Ukrainan lain vastaisesti. ”Krimin parlamentin puhemiehistö” hyväksyi 24.3.2014 päätöksen nro 1794-6/14”Universal-Avia -valtionyhtiöstä”, jossa ilmoitettiin ”Krimin tasavallan” suorittamasta Universal-Avia — valtionyhtiölle kuuluvan omaisuuden haltuunotosta. Yhtiö on näin ollen tosiasiallisesti Krimin ”viranomaisten” konfiskoima.

                  25.7.2014

                  5.

                  Kylpylä ”Nižnaja Oreanda”
                  Санаторий ”Нижняя Ореанда”

                  Kylpylä ”Nižnaja Oreanda”, 08655, Jalta, Oreanda
                  (08655, г.Ялта, пгт. Ореанда, Санаторий ”Нижняя Ореанда”)

                  Yhteisön omistus siirrettiin Ukrainan lain vastaisesti. ”Krimin parlamentin puhemiehistö” hyväksyi 21.3.2014 päätöksen nro 1767-6/14”terveyskylpylöiden ja kylpylöiden yhdistyksen perustamista koskevista kysymyksistä”, jossa ilmoitettiin ”Krimin tasavallan” suorittamasta Nižnaja Oreanda -kylpylälle kuuluvan omaisuuden haltuunotosta. Yritys on näin ollen tosiasiallisesti Krimin ”viranomaisten” konfiskoima.

                  25.7.2014

                  6.

                  Krimin tasavallan yritys ”Azovin likööritehdas”
                  Крымское республиканское предприятие ”Азовский ликероводочный Завод”
                  Azovsky likerovodochny zavod

                  Katuosoite: Železnodorožnaja ulitsa 40, 96178 Azov, Džankoiskin piiri
                  Джанкойский район, пгт Азовское, ул. Железнодорожная, 40)
                  Koodi: 01271681

                  Yhteisön omistus siirrettiin Ukrainan lain vastaisesti. ”Krimin parlamentin puhemiehistö” hyväksyi 9.4.2014 päätöksen nro 1991-6/14”muutoksista 26.3.2014 annettuun Krimin tasavallan valtioneuvoston päätöslauselmaan nro 1836-6/14, joka koskee Krimin tasavallan alueella sijaitsevien elintarviketeollisuuden yritysten, laitosten ja järjestöjen omaisuuden kansallistamista”. Päätöksessä ilmoitettiin ”Krimin tasavallan” suorittamasta Azovin likööritehtaalle kuuluvan omaisuuden haltuunotosta. Yritys on näin ollen tosiasiallisesti Krimin ”viranomaisten” konfiskoima.

                  25.7.2014

                  7.

                  Valtionkonserni ”Kansallinen maataloustuottajien organisaatio Massandra”
                  Национальное производственно-аграрное объединение ”Массандра”
                  Nacionalnoye proizvodstvenno agrarnoye obyedinenye Massandra

                  Katuosoite: Ulitsa Mira 6, Massandra 98600 Jalta
                  (98600, г. Ялта, пгт Массандра, ул. Мира, д. 6)
                  Koodi: 00411890

                  Yhteisön omistus siirrettiin Ukrainan lain vastaisesti. ”Krimin parlamentin puhemiehistö” hyväksyi 9.4.2014 päätöksen nro 1991-6/14”muutoksista 26.3.2014 annettuun Krimin tasavallan valtioneuvoston päätöslauselmaan nro 1836-6/14, joka koskee Krimin tasavallan alueella sijaitsevien elintarviketeollisuuden yritysten, laitosten ja järjestöjen omaisuuden kansallistamista”. Päätöksessä ilmoitettiin ”Krimin tasavallan” suorittamasta ”kansallinen maataloustuottajien organisaatio Massandra”-valtionkonsernille kuuluvan omaisuuden haltuunotosta. Yritys on näin ollen tosiasiallisesti Krimin ”viranomaisten” konfiskoima.

                  25.7.2014

                  8.

                  Kansallisen viini-instituutin alainen valtionyhtiö ”Agrofirma Magaratš”
                  Государственное предприятие Агрофирма ”Магарач” Национального института винограда и вина ”Магарач”
                  Gosudarstvenoye predpriyatiye ”Agrofirma Magarach” nacionalnogo instituta vinograda i vina ”Magarach”

                  Katuosoite: Ulitsa Tšapajeva 9, 98433 Vilino, Bahtšisaraiskin piiri
                  (98433, Автономная Республика Крым, Бахчисарайский район, с. Вилино, ул. Чапаева, д. 9)
                  Koodi: 31332064

                  Yhteisön omistus siirrettiin Ukrainan lain vastaisesti. ”Krimin parlamentin puhemiehistö” hyväksyi 9.4.2014 päätöksen nro 1991-6/14”muutoksista 26.3.2014 annettuun Krimin tasavallan valtioneuvoston päätöslauselmaan nro 1836-6/14, joka koskee Krimin tasavallan alueella sijaitsevien elintarviketeollisuuden yritysten, laitosten ja järjestöjen omaisuuden kansallistamista”. Päätöksessä ilmoitettiin ”Krimin tasavallan” suorittamasta kansallisen viini-instituutin alaiselle ”Agrofirma Magaratš” -valtionyhtiölle kuuluvan omaisuuden haltuunotosta. Yritys on näin ollen tosiasiallisesti Krimin ”viranomaisten” konfiskoima.

                  25.7.2014

                  9.

                  Valtionyhtiö ”Novy Svet-kuohuviinitehdas”
                  Государственное предприятиеЗавод шампанских вин ”Новый свет”
                  Gosudarstvenoye predpriyatiye ”Zavod shampanskykh vin Novy Svet”

                  Katuosoite: Ulitsa Šaljapina 1, 98032 Sudak, Novy Svet
                  (98032, г. Судак, пгт Новый Свет, ул. Шаляпина, д. 1)
                  Koodi: 00412665

                  Yhteisön omistus siirrettiin Ukrainan lain vastaisesti. ”Krimin parlamentin puhemiehistö” hyväksyi 9.4.2014 päätöksen nro 1991-6/14”muutoksista 26.3.2014 annettuun Krimin tasavallan valtioneuvoston päätöslauselmaan nro 1836-6/14, joka koskee Krimin tasavallan alueella sijaitsevien elintarviketeollisuuden yritysten, laitosten ja järjestöjen omaisuuden kansallistamista”. Päätöksessä ilmoitettiin ”Krimin tasavallan” suorittamasta ”Novy Svet-kuohuviinitehdas”-valtionyhtiölle kuuluvan omaisuuden haltuunotosta. Yritys on näin ollen tosiasiallisesti Krimin ”viranomaisten” konfiskoima.

                  25.7.2014


title: Euroopan parlamentin päätös (EU, Euratom) 2017/1611, annettu 27 päivänä huhtikuuta 2017, vastuuvapauden myöntämisestä kuluttaja-, terveys-, maatalous- ja elintarvikeasioiden toimeenpanoviraston talousarvion toteuttamisesta varainhoitovuonna 2015

text:
               29.9.2017

               FI

               Euroopan unionin virallinen lehti

               L 252/105

         EUROOPAN PARLAMENTIN PÄÄTÖS (EU, Euratom) 2017/1611,
   annettu 27 päivänä huhtikuuta 2017,
   vastuuvapauden myöntämisestä kuluttaja-, terveys-, maatalous- ja elintarvikeasioiden toimeenpanoviraston talousarvion toteuttamisesta varainhoitovuonna 2015
   EUROOPAN PARLAMENTTI, joka

               —

               ottaa huomioon Euroopan unionin yleisen talousarvion varainhoitovuodeksi 2015 (1),

               —

               ottaa huomioon Euroopan unionin konsolidoidun tilinpäätöksen varainhoitovuodelta 2015 (COM(2016) 475 – C8-0269/2016) (2),

               —

               ottaa huomioon kuluttaja-, terveys-, maatalous- ja elintarvikeasioiden toimeenpanoviraston lopullisen tilinpäätöksen varainhoitovuodelta 2015 (3),

               —

               ottaa huomioon komission kertomuksen varainhoitovuotta 2014 koskevien vastuuvapauspäätösten seurannasta (COM(2016) 674) sekä kertomuksen liitteenä olevat komission yksiköiden valmisteluasiakirjat (SWD(2016) 338, SWD(2016) 339),

               —

               ottaa huomioon komission vuosikertomuksen vastuuvapauden myöntävälle viranomaiselle vuonna 2015 toimitetuista sisäisistä tarkastuksista (COM(2016) 628) sekä kertomuksen liitteenä olevan komission yksiköiden valmisteluasiakirjan (SWD(2016) 322),

               —

               ottaa huomioon tilintarkastustuomioistuimen kertomuksen kuluttaja-, terveys-, maatalous- ja elintarvikeasioiden toimeenpanoviraston tilinpäätöksestä varainhoitovuodelta 2015 sekä viraston vastauksen (4),

               —

               ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2015 koskevan lausuman (5) tilien luotettavuudesta sekä tilien perustana olevien toimien laillisuudesta ja asianmukaisuudesta (sääntöjenmukaisuudesta),

               —

               ottaa huomioon neuvoston 21. helmikuuta 2017 antaman suosituksen varainhoitovuoden 2015 talousarvion toteuttamista koskevan vastuuvapauden myöntämisestä toimeenpanovirastoille (05874/2017 – C8-0038/2017),

               —

               ottaa huomioon Euroopan unionin toiminnasta tehdyn sopimuksen 317, 318 ja 319 artiklan,

               —

               ottaa huomioon Euroopan atomienergiayhteisön perustamissopimuksen 106 A artiklan,

               —

               ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (6) ja erityisesti sen 62, 164, 165 ja 166 artiklan,

               —

               ottaa huomioon tiettyjä yhteisön ohjelmien hallinnointitehtäviä hoitavien toimeenpanovirastojen asemasta 19. joulukuuta 2002 annetun neuvoston asetuksen (EY) N:o 58/2003 (7) ja erityisesti sen 14 artiklan 3 kohdan,

               —

               ottaa huomioon tiettyjä yhteisön ohjelmien hallinnointitehtäviä hoitavien toimeenpanovirastojen asemasta annetun neuvoston asetuksen (EY) N:o 58/2003 mukaisesta toimeenpanovirastojen varainhoitoa koskevasta malliasetuksesta 21. syyskuuta 2004 annetun komission asetuksen (EY) N:o 1653/2004 (8) ja erityisesti sen 66 artiklan ensimmäisen ja toisen kohdan,

               —

               ottaa huomioon kuluttaja-, terveys- ja elintarvikeasioiden toimeenpanoviraston perustamisesta ja päätöksen 2004/858/EY kumoamisesta 17. joulukuuta 2013 annetun komission täytäntöönpanopäätöksen 2013/770/EU (9),

               —

               ottaa huomioon täytäntöönpanopäätöksen 2013/770/EU muuttamisesta kuluttaja-, terveys- ja elintarvikeasioiden toimeenpanoviraston muuttamiseksi kuluttaja-, terveys-, maatalous- ja elintarvikeasioiden toimeenpanovirastoksi 17. joulukuuta 2014 annetun komission täytäntöönpanopäätöksen 2014/927/EU (10),

               —

               ottaa huomioon työjärjestyksen 93 artiklan ja liitteen IV,

               —

               ottaa huomioon talousarvion valvontavaliokunnan mietinnön ja lausunnot valiokunnilta, joita asia koskee (A8-0150/2017),

               A.

               ottaa huomioon, että Euroopan unionista tehdyn sopimuksen 17 artiklan 1 kohdan mukaisesti komissio toteuttaa talousarvion ja hallinnoi ohjelmia ja että Euroopan unionin toiminnasta tehdyn sopimuksen 317 artiklan mukaisesti se toteuttaa talousarviota yhteistyössä jäsenvaltioiden kanssa omalla vastuullaan sekä moitteettoman varainhoidon periaatteita noudattaen;

               1.

               myöntää kuluttaja-, terveys-, maatalous- ja elintarvikeasioiden toimeenpanoviraston johtajalle vastuuvapauden toimeenpanoviraston talousarvion toteuttamisesta varainhoitovuonna 2015;

               2.

               esittää huomautuksensa päätöslauselmassa, joka on erottamaton osa päätöksiä vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2015, pääluokka III – Komissio ja toimeenpanovirastot, sekä 27. huhtikuuta 2017 antamassaan päätöslauselmassa tilintarkastustuomioistuimen erityiskertomuksista komissiota koskevassa varainhoitovuoden 2015 vastuuvapausmenettelyssä (11);

               3.

               kehottaa puhemiestä välittämään tämän päätöksen, päätöksen vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2015, pääluokka III – Komissio, ja näihin päätöksiin erottamattomasti kuuluvan päätöslauselman kuluttaja-, terveys-, maatalous- ja elintarvikeasioiden toimeenpanoviraston johtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Antonio TAJANI

            Pääsihteeri

         Klaus WELLE

      (1)  EUVL L 69, 13.3.2015.

      (2)  EUVL C 380, 14.10.2016, s. 1.

      (3)  EUVL C 417, 11.11.2016, s. 2.

      (4)  EUVL C 449, 1.12.2016, s. 41.

      (5)  EUVL C 380, 14.10.2016, s. 147.

      (6)  EUVL L 298, 26.10.2012, s. 1.

      (7)  EYVL L 11, 16.1.2003, s. 1.

      (8)  EUVL L 297, 22.9.2004, s. 6.

      (9)  EUVL L 341,18.12.2013, s. 69.

      (10)  EUVL L 363, 18.12.2014, s. 183.

      (11)  Hyväksytyt tekstit, P8_TA(2017)0144 (katso tämän virallisen lehden sivu 66).


title: Euroopan parlamentin päätös (EU) 2017/1722, annettu 27 päivänä huhtikuuta 2017, Euroopan unionin perusoikeusviraston varainhoitovuoden 2015 tilien päättämisestä

text:
               29.9.2017

               FI

               Euroopan unionin virallinen lehti

               L 252/323

         EUROOPAN PARLAMENTIN PÄÄTÖS (EU) 2017/1722,
   annettu 27 päivänä huhtikuuta 2017,
   Euroopan unionin perusoikeusviraston varainhoitovuoden 2015 tilien päättämisestä
   EUROOPAN PARLAMENTTI, joka

               —

               ottaa huomioon Euroopan unionin perusoikeusviraston lopullisen tilinpäätöksen varainhoitovuodelta 2015,

               —

               ottaa huomioon tilintarkastustuomioistuimen kertomuksen Euroopan unionin perusoikeusviraston tilinpäätöksestä varainhoitovuodelta 2015 sekä viraston vastauksen (1),

               —

               ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2015 koskevan lausuman (2) tilien luotettavuudesta sekä tilien perustana olevien toimien laillisuudesta ja asianmukaisuudesta (sääntöjenmukaisuudesta),

               —

               ottaa huomioon neuvoston 21. helmikuuta 2017 antaman suosituksen varainhoitovuoden 2015 talousarvion toteuttamista koskevan vastuuvapauden myöntämisestä virastolle (05873/2017 – C8-0050/2017),

               —

               ottaa huomioon Euroopan unionin toiminnasta tehdyn sopimuksen 319 artiklan,

               —

               ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (3) ja erityisesti sen 208 artiklan,

               —

               ottaa huomioon Euroopan unionin perusoikeusviraston perustamisesta 15. helmikuuta 2007 annetun neuvoston asetuksen (EY) N:o 168/2007 (4) ja erityisesti 21 sen artiklan,

               —

               ottaa huomioon Euroopan parlamentin ja neuvoston asetuksen (EU, Euratom) N:o 966/2012 208 artiklassa tarkoitettuja elimiä koskevasta varainhoidon puiteasetuksesta 30. syyskuuta 2013 annetun komission delegoidun asetuksen (EU) N:o 1271/2013 (5) ja erityisesti sen 108 artiklan,

               —

               ottaa huomioon työjärjestyksen 94 artiklan ja liitteen IV,

               —

               ottaa huomioon talousarvion valvontavaliokunnan mietinnön sekä kansalaisvapauksien sekä oikeus- ja sisäasioiden valiokunnan lausunnon (A8-0146/2017),

               1.

               hyväksyy Euroopan unionin perusoikeusviraston varainhoitovuoden 2015 tilien päättämisen;

               2.

               kehottaa puhemiestä välittämään tämän päätöksen Euroopan unionin perusoikeusviraston johtajalle, neuvostolle, komissiolle ja tilintarkastustuomioistuimelle sekä huolehtimaan sen julkaisemisesta Euroopan unionin virallisessa lehdessä (L-sarja).

            Puhemies

         Antonio TAJANI

            Pääsihteeri

         Klaus WELLE

      (1)  EUVL C 449, 1.12.2016, s. 203.

      (2)  Ks. alaviite 1.

      (3)  EUVL L 298, 26.10.2012, s. 1.

      (4)  EUVL L 53, 22.2.2007, s. 1.

      (5)  EUVL L 328, 7.12.2013, s. 42.


title: Tuomioistuimen päätös oikeudenkäyntiasiakirjojen jättämisestä ja tiedoksi antamisesta e-EFTACourt-sovellusta käyttäen

text:
               9.3.2017

               FI

               Euroopan unionin virallinen lehti

               C 73/18

         TUOMIOISTUIMEN PÄÄTÖS
   oikeudenkäyntiasiakirjojen jättämisestä ja tiedoksi antamisesta e-EFTACourt-sovellusta käyttäen
   (2017/C 73/09)
   TUOMIOISTUIN, joka
   ottaa huomioon työjärjestyksen ja erityisesti sen 32 artiklan 5 kohdan toisen alakohdan,
   sekä katsoo seuraavaa:
   […] tuomioistuin voi päätöksellään määrittää edellytykset, joiden täyttyessä kirjaamoon sähköisesti toimitettua oikeudenkäyntiasiakirjaa pidetään kyseisen asiakirjan alkuperäiskappaleena. […],
   ON PÄÄTTÄNYT SEURAAVAA:
   1 artikla
   e-EFTACourt-niminen sovellus mahdollistaa oikeudenkäyntiasiakirjojen jättämisen ja tiedoksi antamisen sähköisesti tässä päätöksessä säädetyin edellytyksin.
   2 artikla
   Tämän sovelluksen käyttö edellyttää henkilökohtaista käyttäjätunnusta ja salasanaa.
   3 artikla
   e-EFTACourt-sovellusta käyttäen jätettyä oikeudenkäyntiasiakirjaa pidetään työjärjestyksen 32 artiklan 1 kohdan ensimmäisessä alakohdassa tarkoitettuna alkuperäiskappaleena silloin, kun asianosaisen edustajan käyttäjätunnusta ja salasanaa on käytetty asiakirjaa jätettäessä. Tämä tunnistus muodostaa kyseisen asiakirjan allekirjoituksen.
   4 artikla
   e-EFTACourt-sovellusta käyttäen jätettävään asiakirjaan on liitettävä asiakirjassa mainitut liitteet sekä luettelo niistä.
   e-EFTACourt-sovellusta käyttäen jätettävän asiakirjan ja sen mahdollisten liitteiden oikeaksi todistettujen jäljennösten jättäminen ei ole tarpeellista.
   5 artikla
   Oikeudenkäyntiasiakirja katsotaan työjärjestyksen 32 artiklan 2 kohdassa tarkoitetulla tavalla jätetyksi sillä hetkellä, kun asianosaisen edustaja vahvistaa asiakirjan jättämisen.
   Tältä osin huomioon otettava aika on Luxemburgin suurherttuakunnan aika.
   6 artikla
   Oikeudenkäyntiasiakirjat, mukaan lukien tuomiot ja määräykset, annetaan tiedoksi e-EFTACourt-sovellusta käyttäen asianosaisten edustajille silloin, kun he ovat nimenomaisesti hyväksyneet tämän tiedoksiantamisen muodon tai kun he ovat määrätyissä tapauksissa suostuneet tähän tiedoksiantamisen muotoon jättämällä oikeudenkäyntiasiakirjan e-EFTACourt-sovellusta käyttäen.
   Oikeudenkäyntiasiakirjat annetaan tiedoksi e-EFTACourt-sovellusta käyttäen niille valtioille, jotka ovat Euroopan talousalueesta tehdyn sopimuksen osapuolia, EFTAn valvontaviranomaiselle ja unionin toimielimille, elimille ja virastoille, jos ne ovat hyväksyneet tämän tiedoksiantamisen muodon.
   7 artikla
   Edellä olevassa 6 artiklassa tarkoitetuille tiedoksi annettujen asiakirjojen vastaanottajille ilmoitetaan sähköpostitse siitä, että heille on toimitettu asiakirja tiedoksi e-EFTACourt-sovellusta käyttäen.
   Oikeudenkäyntiasiakirja annetaan tiedoksi sillä hetkellä, kun vastaanottaja (asianosaisen edustaja tai tämän avustaja) pyytää saada tutustua kyseiseen asiakirjaan. Jos tällaista pyyntöä ei esitetä, asiakirja katsotaan tiedoksi annetuksi seitsemän päivän kuluttua sitä päivää seuraavasta päivästä, jona tiedoksiannosta ilmoittava sähköposti on lähetty.
   Kun asianosaista edustaa useampi asiamies tai asianajaja, määräaikojen laskeminen aloitetaan ajankohdasta, jona ensimmäinen pyyntö saada tutustua kyseiseen asiakirjaan esitettiin.
   Tältä osin huomioon otettava aika on Luxemburgin suurherttuakunnan aika.
   8 artikla
   Kirjaaja laatii e-EFTACourt-sovelluksen käyttöehdot ja valvoo niiden noudattamista. e-EFTACourt-sovelluksen käyttö kyseisten ehtojen vastaisesti voi johtaa asianomaisen käyttäjätilin sulkemiseen.
   Tuomioistuin toteuttaa tarvittavat toimenpiteet suojatakseen e-EFTACourt-sovellusta väärinkäytöksiltä ja vilpilliseltä käytöltä.
   Käyttäjille ilmoitetaan sähköpostitse kaikista tämän artiklan nojalla toteutetuista sellaisista toimenpiteistä, jotka estävät heitä käyttämästä käyttäjätiliään.
   9 artikla
   Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisen lehden ETA-osastossa ja ETA-täydennysosassa.

      Luxemburgissa 12 päivänä joulukuuta 2016.


title: 2006/137/EY: Neuvoston päätös, tehty  14 päivänä helmikuuta 2006 , Euroopan yhteisön ja sen jäsenvaltioiden sekä Chilen tasavallan välisestä assosiaatiosta tehdyn sopimuksen liitteenä olevaan väkevien alkoholijuomien ja maustettujen juomien kauppaa koskevaan sopimukseen tehtäviä muutoksia koskevan sopimuksen tekemisestä kirjeenvaihtona Euroopan yhteisön ja Chilen tasavallan välillä

text:
               24.2.2006

               FI

               Euroopan unionin virallinen lehti

               L 54/28

         NEUVOSTON PÄÄTÖS,
   tehty 14 päivänä helmikuuta 2006,
   Euroopan yhteisön ja sen jäsenvaltioiden sekä Chilen tasavallan välisestä assosiaatiosta tehdyn sopimuksen liitteenä olevaan väkevien alkoholijuomien ja maustettujen juomien kauppaa koskevaan sopimukseen tehtäviä muutoksia koskevan sopimuksen tekemisestä kirjeenvaihtona Euroopan yhteisön ja Chilen tasavallan välillä
   (2006/137/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 133 artiklan yhdessä sen 300 artiklan 2 kohdan ensimmäisen alakohdan ensimmäisen virkkeen kanssa,
   ottaa huomioon komission ehdotuksen,
   sekä katsoo seuraavaa:

               (1)

               Sopimus Euroopan yhteisön ja sen jäsenvaltioiden sekä Chilen tasavallan välisestä assosiaatiosta (1), jäljempänä ’assosiaatiosopimus’, allekirjoitettiin 18 päivänä marraskuuta 2002, ja se tuli voimaan 1 päivänä maaliskuuta 2005 (2).

               (2)

               Neuvosto antoi komissiolle 24 päivänä marraskuuta 2005 valtuutuksen aloittaa neuvottelut Chilen tasavallan kanssa assosiaatiosopimuksen liitteenä VI olevan väkevien alkoholijuomien ja maustettujen juomien kauppaa koskevan sopimuksen (3), jäljempänä ’liite VI’, muuttamiseksi. Nämä neuvottelut on saatettu onnistuneesti päätökseen.

               (3)

               Liitteen VI muuttamista koskeva Euroopan yhteisön ja Chilen tasavallan välillä kirjeenvaihtona tehty sopimus olisi hyväksyttävä,

         ON PÄÄTTÄNYT SEURAAVAA:
   1 artikla
   Hyväksytään yhteisön puolesta Euroopan yhteisön ja Chilen tasavallan välillä kirjeenvaihtona tehty sopimus muutoksista Euroopan yhteisön ja sen jäsenvaltioiden sekä Chilen tasavallan välisestä assosiaatiosta tehdyn sopimuksen liitteenä olevaan väkevien alkoholijuomien ja maustettujen juomien kauppaa koskevaan sopimukseen.
   Kirjeenvaihtona tehdyn sopimuksen teksti on liitetty tähän päätökseen.
   2 artikla
   Maataloudesta ja maaseudun kehittämisestä vastaava komission jäsen valtuutetaan allekirjoittamaan kirjeenvaihtona tehty sopimus yhteisöä sitovasti.

      Tehty Brysselissä 14 päivänä helmikuuta 2006.

            Neuvoston puolesta

            Puheenjohtaja

         K.-H. GRASSER

      (1)  EYVL L 352, 30.12.2002, s. 3.

      (2)  EUVL L 84, 2.4.2005, s. 21.

      (3)  EYVL L 352, 30.12.2002, s. 1198.
    ---documentbreak---

               24.2.2006

               FI

               Euroopan unionin virallinen lehti

               L 54/29

         Kirjeenvaihtona tehty
   SOPIMUS
   Euroopan yhteisön ja Chilen tasavallan välillä muutoksista Euroopan yhteisön ja sen jäsenvaltioiden sekä Chilen tasavallan välisestä assosiaatiosta tehdyn sopimuksen liitteenä olevaan väkevien alkoholijuomien ja maustettujen juomien kauppaa koskevaan sopimukseen
   Bryssel,
   Arvoisa Herra,
   Minulla on kunnia viitata assosiaatiosopimuksen liitteessä VI (sopimus väkevien alkoholijuomien ja maustettujen juomien kaupasta) olevan 17 artiklan mukaisesti perustetun sekakomitean kokouksiin. Sekakomitea on suosittanut, että väkevien alkoholijuomien ja maustettujen juomien kauppaa koskevaan sopimukseen, jäljempänä ’liite VI’, olisi tehtävä muutoksia lainsäädännössä sopimuksen hyväksymisen jälkeen tapahtuneiden muutosten huomioon ottamiseksi.
   Sekakomitea päätti Madridissa 13 ja 14 päivänä kesäkuuta 2005 pidetyssä kokouksessaan, että on tarpeen muuttaa paitsi sopimuksen lisäyksiä myös sopimuksen tekstiä, jotta se saatettaisiin ajan tasalle. Minulla on sen vuoksi kunnia ehdottaa, että liite VI muutetaan tämän kirjeen liitteenä olevan lisäyksen mukaisesti allekirjoituspäivästä alkaen.
   Olisin kiitollinen, jos voisitte vahvistaa, että hallituksenne hyväksyy tämän kirjeen sisällön.
   Vastaanottakaa, Arvoisa Herra, korkeimman kunnioitukseni vakuutus.

         Euroopan yhteisön puolesta

      Lisäys
      Muutetaan liite VI seuraavasti:

                  1)

                  Korvataan 5 artiklan 2 kohta seuraavasti:
                  ”2.   Jäljempänä 6 artiklassa tarkoitetut nimitykset varataan yksinomaan osapuolten alkuperää oleville tuotteille, joihin niitä sovelletaan.”.

                  2)

                  Muutetaan 7 artikla seuraavasti:

                              a)

                              Korvataan 2 kohta seuraavasti:
                              ”2.   Lisäyksessä II A luetellut tavaramerkit peruutetaan Chilen 10 päivänä kesäkuuta 2002 vahvistetun tavaramerkkirekisterin perusteella kansallisilla markkinoilla 12 vuoden kuluessa ja viennissä viiden vuoden kuluessa tämän sopimuksen voimaantulosta.”;

                              b)

                              lisätään 2 kohdan jälkeen kohta seuraavasti:
                              ”2a.   Lisäyksessä II B lueteltujen tavaramerkkien käyttö sallitaan Chilen 10 päivänä kesäkuuta 2002 vahvistetun tavaramerkkirekisterin perusteella tässä lisäyksessä vahvistetuin edellytyksin yksinomaan kansallisilla markkinoilla, ja ne on peruttava 12 vuoden kuluessa tämän sopimuksen voimaantulosta.”.

                  3)

                  Muutetaan 8 artikla seuraavasti:

                              a)

                              Korvataan 1 kohta seuraavasti:
                              ”1.   Osapuolet eivät 10 päivänä kesäkuuta 2002 vahvistetun Chilen tavaramerkkirekisterin perusteella ole tietoisia muista kuin 7 artiklan 2 ja 2 a kohdassa tarkoitetuista tavaramerkeistä, jotka ovat samanlaisia tai samankaltaisia kuin 6 artiklassa tarkoitetut suojatut nimitykset taikka sisältävät tällaisia nimityksiä.”;

                              b)

                              korvataan 2 kohta seuraavasti:
                              ”2.   Edellä 1 kohdan mukaisesti kumpikaan osapuoli ei kiellä oikeutta käyttää 10 päivänä kesäkuuta 2002 vahvistettuun Chilen tavaramerkkirekisteriin sisältyvää tavaramerkkiä, joka on muu kuin 7 artiklan 2 tai 2 a kohdassa tarkoitettu tavaramerkki, sillä perusteella, että tällainen tavaramerkki on samanlainen tai samankaltainen kuin lisäyksessä I lueteltu suojattu nimitys taikka sisältää tällaisen nimityksen.”.

                  4)

                  Korvataan 17 artiklan 3 kohta seuraavasti:
                  ”3.   Sekakomitea voi erityisesti antaa suosituksia edistääkseen tämän sopimuksen päämäärien toteuttamista. Sen on toimittava erityiskomiteoiden työjärjestyksen mukaisesti.”.

   Santiago de Chile/Bryssel,
   Arvoisa Rouva,
   Minulla on kunnia ilmoittaa vastaanottaneeni tänään päivätyn kirjeenne, jonka sisältö on seuraava:

      ”Minulla on kunnia viitata assosiaatiosopimuksen liitteessä VI (sopimus väkevien alkoholijuomien ja maustettujen juomien kaupasta) olevan 17 artiklan mukaisesti perustetun sekakomitean kokouksiin. Sekakomitea on suosittanut, että väkevien alkoholijuomien ja maustettujen juomien kauppaa koskevaan sopimukseen, jäljempänä ’liite VI’, olisi tehtävä muutoksia lainsäädännössä sopimuksen hyväksymisen jälkeen tapahtuneiden muutosten huomioon ottamiseksi.
      Sekakomitea päätti Madridissa 13 ja 14 päivänä kesäkuuta 2005 pidetyssä kokouksessaan, että on tarpeen muuttaa paitsi sopimuksen lisäyksiä myös sopimuksen tekstiä, jotta se saatettaisiin ajan tasalle. Minulla on sen vuoksi kunnia ehdottaa, että liite VI muutetaan tämän kirjeen liitteenä olevan lisäyksen mukaisesti allekirjoituspäivästä alkaen.
      Olisin kiitollinen, jos voisitte vahvistaa, että hallituksenne hyväksyy tämän kirjeen sisällön.”.

   Minulla on kunnia ilmoittaa teille, että Chilen tasavalta hyväksyy kirjeenne sisällön.
   Vastaanottakaa, Arvoisa Rouva, korkeimman kunnioitukseni vakuutus.

         Chilen tasavallan puolesta


title: 2014/481/EU: Neuvoston päätös, annettu 14 päivänä heinäkuuta 2014 , osallistumista CARIFORUM-valtioiden sekä Euroopan yhteisön ja sen jäsenvaltioiden talouskumppanuussopimuksella perustettuun CARIFORUM–EU-neuvoa-antavaan komiteaan koskevasta Euroopan unionin puolesta esitettävästä kannasta

text:
               22.7.2014

               FI

               Euroopan unionin virallinen lehti

               L 216/1

         NEUVOSTON PÄÄTÖS,
   annettu 14 päivänä heinäkuuta 2014,
   osallistumista CARIFORUM-valtioiden sekä Euroopan yhteisön ja sen jäsenvaltioiden talouskumppanuussopimuksella perustettuun CARIFORUM–EU-neuvoa-antavaan komiteaan koskevasta Euroopan unionin puolesta esitettävästä kannasta

      (2014/481/EU)

   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 207 artiklan yhdessä sen 218 artiklan 9 kohdan kanssa,
   ottaa huomioon Euroopan komission ehdotuksen,
   sekä katsoo seuraavaa:

               (1)

               CARIFORUM-valtioiden sekä Euroopan yhteisön ja sen jäsenvaltioiden talouskumppanuussopimus (1), jäljempänä ’sopimus’, allekirjoitettiin 15 päivänä lokakuuta 2008, ja sitä on sovellettu väliaikaisesti 29 päivästä joulukuuta 2008.

               (2)

               Sopimuksen 232 artiklan 2 kohdassa määrätään, että kansalaisyhteiskunnan osallistumisesta CARIFORUM–EU-neuvoa-antavaan komiteaan päättää sopimuksen yhteisneuvosto, jotta taattaisiin kaikkien asianomaisten sidosryhmien laaja edustus.

               (3)

               On tärkeää perustaa kaikki sopimuksessa määrätyt elimet, erityisesti CARIFORUM–EU-neuvoa-antava komitea, jota ei ole vielä kutsuttu koolle huolimatta sen roolista vuoropuhelun, yhteistyön ja seurannan edistämisessä sopimuksen puitteissa.

               (4)

               Euroopan talous- ja sosiaalikomitea on ilmaissut halukkuutensa avustaa CARIFORUM–EU-neuvoa-antavaa komiteaa järjestämällä kyseisen komitean eurooppalaisten edustajien valinnan ja huolehtimalla kyseisen komitean sihteeristön tehtävistä alkuvaiheessa sen perustamisen jälkeen,

         ON HYVÄKSYNYT TÄMÄN PÄÄTÖKSEN:
   1 artikla
   Unionin puolesta esitettävä kanta CARIFORUM-valtioiden sekä Euroopan yhteisön ja sen jäsenvaltioiden talouskumppanuussopimuksella perustetussa CARIFORUM–EU-yhteisneuvostossa tehtävän, sen neuvoa-antavaa komiteaa koskevan päätöksen hyväksymiseen perustuu tähän päätökseen liitettyyn yhteisneuvoston päätösluonnokseen.
   2 artikla
   Tämä päätös tulee voimaan päivänä, jona se hyväksytään.

      Tehty Brysselissä 14 päivänä heinäkuuta 2014.

            Neuvoston puolesta

            Puheenjohtaja

         M. MARTINA

      (1)  EUVL L 289, 30.10.2008, s. 3.

      LUONNOS
      CARIFORUM-valtioiden sekä Euroopan yhteisön ja sen jäsenvaltioiden talouskumppanuussopimuksella perustetun
      CARIFORUM–EU-YHTEISNEUVOSTON PÄÄTÖS N:o …/2014,
      annettu …,
      osallistumisesta CARIFORUM–EU-neuvoa-antavaan komiteaan
      CARIFORUM–EU-YHTEISNEUVOSTO, joka
      ottaa huomioon CARIFORUM-valtioiden sekä Euroopan yhteisön ja sen jäsenvaltioiden talouskumppanuussopimuksen, jäljempänä ’sopimus’, ja erityisesti sen 232 artiklan 2 kohdan,
      sekä katsoo, että sopimuksen 1 artiklassa vahvistettujen tavoitteiden ja sopimuksen seurantaa koskevan 5 artiklassa esitetyn sitoumuksen perusteella on aiheellista määrätä osallistumisesta CARIFORUM–EU-neuvoa-antavaan komiteaan,
      ON HYVÄKSYNYT TÄMÄN PÄÄTÖKSEN:
      1 artikla
      1.   CARIFORUM–EU-neuvoa-antava komitea, jäljempänä ’komitea’, muodostuu neljästäkymmenestä (40) kansalaisyhteiskunnan järjestöjen pysyvästä edustajasta seuraavasti:

                  a)

                  kaksikymmentäviisi (25) CARIFORUM-valtioissa sijaitsevien järjestöjen edustajaa; ja

                  b)

                  viisitoista (15) Euroopan unionissa sijaitsevien järjestöjen edustajaa.

            2.   Kummassakin edellä mainitussa ryhmässä on oltava tasapuolisesti seuraavien edustajia:

                  a)

                  työnantajajärjestöt;

                  b)

                  ammattiliitot;

                  c)

                  muut taloudelliset, yhteiskunnalliset ja valtiosta riippumattomat järjestöt, kehitysyhteistyö- ja ympäristöjärjestöt mukaan luettuina; ja

                  d)

                  tiedeyhteisö.

            3.   Pysyvien edustajien toimikausi on kaksi vuotta. On varmistettava riittävä asiantuntemus sekä laaja maantieteellinen ja alakohtainen edustus.
      4.   Tässä päätöksessä ’kansalaisyhteiskunnan järjestöillä’ tarkoitetaan laitoksia, yhdistyksiä, säätiöitä, etujärjestöjä ja muita valtiosta riippumattomia yhteisöjä, joilla on voittoa tavoittelematon tarkoitus ja jotka pystyvät antamaan neuvoja tai asiantuntijatietoa sopimuksen alaan kuuluvista asioista, sekä tiedeyhteisön edustajia.
      5.   Järjestön katsotaan sijaitsevan CARIFORUM-valtion tai Euroopan unionin alueella, jos sen sääntömääräinen kotipaikka sekä keskeiset hallinto- ja valvontaelimet ovat tapauksen mukaan joko CARIFORUM-valtion tai Euroopan unionin alueella.
      2 artikla
      1.   CARIFORUM–EU-yhteisneuvosto kokoaa komitean Euroopan unionin ja CARIFORUM-valtioiden 1 artiklan mukaisesti valitsemista kansalaisyhteiskunnan järjestöjen edustajista.
      2.   CARIFORUM–EU-yhteisneuvosto voi myös tarvittaessa muuttaa jäsenten luetteloa.
      3.   Vaikka komitea ei olisi täysjäseninen, tämä ei mitätöi komitean kokoonpanoa eikä heikennä jäljellä olevien jäsenten oikeutta toimia.
      4.   Komitea on päätösvaltainen, kun enemmistö Euroopan unionin valitsemista jäsenistä ja enemmistö CARIFORUM-valtioiden valitsemista jäsenistä on läsnä.
      3 artikla
      Pysyvät edustajat voivat saada taloudellista tukea komiteaan liittyvien velvollisuuksiensa hoitamiseen.
      4 artikla
      Kaikki järjestöt, jotka täyttävät sopimuksen 232 artiklan 1 kohdan vaatimukset, voivat osallistua komitean kokouksiin tarkkailijoina.
      5 artikla
      Euroopan talous- ja sosiaalikomitea huolehtii komitean sihteeristön tehtävistä alkuvaiheessa 31 päivään joulukuuta 2014. Tämän jälkeen CARIFORUM-valtioiden valitsema järjestö tai taho ja seuraavaksi Euroopan unionin valitsema järjestö tai taho toimii vuorotellen 12 kuukauden ajan komitean sihteeristönä.
      6 artikla
      Tämä päätös tulee voimaan […].

         Tehty … … päivänä … kuuta 201….

               CARIFORUM–EU-yhteisneuvoston puolesta


title: 2005/675/EY: Neuvoston päätös, tehty 20 päivänä syyskuuta 2005, kolmen varsinaisen jäsenen ja viiden varajäsenen nimeämisestä alueiden komiteaan

text:
               1.10.2005

               FI

               Euroopan unionin virallinen lehti

               L 256/51

      NEUVOSTON PÄÄTÖS,

   tehty 20 päivänä syyskuuta 2005,
   kolmen varsinaisen jäsenen ja viiden varajäsenen nimeämisestä alueiden komiteaan
   (2005/675/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 263 artiklan,
   ottaa huomioon Italian hallituksen ehdotuksen,
   sekä katsoo seuraavaa:

               (1)

               Neuvosto teki 22 päivänä tammikuuta 2002 päätöksen 2002/60/EY alueiden komitean varsinaisten jäsenten ja varajäsenten nimeämisestä 26 päivänä tammikuuta 2002 alkavaksi ja 25 päivänä tammikuuta 2006 päättyväksi toimikaudeksi (1).

               (2)

               Kolme alueiden komitean varsinaisen jäsenen paikkaa on vapautunut Francesco STORACEn, Vito d’AMBROSIOn ja Raffaele FITTOn toimikausien päätyttyä, yksi alueiden komitean varajäsenen paikka on vapautunut Giuseppe CHIARAVALLOTIn erottua, ja neljä alueiden komitean varajäsenen paikkaa on vapautunut Giovanni PACEn, Filippo BUBBICOn, Giandomenico BARCIn ja Enzo GHIGOn toimikausien päätyttyä,

         ON PÄÄTTÄNYT SEURAAVAA:
   1 artikla
   Nimetään alueiden komitean jäseniksi jäljellä olevaksi toimikaudeksi eli 25 päivään tammikuuta 2006:

               a)

               varsinaisiksi jäseniksi:

                           Piero MARRAZZO
                           Presidente della Regione Lazio
                           Francesco STORACEn tilalle

                           Gian Mario SPACCA
                           Presidente della Regione Marche
                           Vito d’AMBROSIOn tilalle

                           Nichi VENDOLA
                           Presidente della Regione Puglia
                           Raffaele FITTOn tilalle;

               b)

               varajäseniksi:

                           Mercedes BRESSO
                           Presidente della Regione Piemonte
                           Enzo GHIGOn tilalle

                           Claudio BURLANDO
                           Presidente della Regione Liguria
                           Giandomenico BARCIn tilalle

                           Vito DE FILIPPO
                           Presidente della Regione Basilicata
                           Filippo BUBBICOn tilalle

                           Ottaviano DEL TURCO
                           Presidente della Regione Abruzzo
                           Giovanni PACEn tilalle

                           Agazio LOIERO
                           Presidente della Regione Calabria
                           Giuseppe CHIARAVALLOTIn tilalle.

         2 artikla
   Tämä päätös julkaistaan Euroopan unionin virallisessa lehdessä.
   Se tulee voimaan päivänä, jona se tehdään.

      Tehty Brysselissä 20 päivänä syyskuuta 2005.

            Neuvoston puolesta

            Puheenjohtaja

         M. BECKETT

      (1)  EYVL L 24, 26.1.2002, s. 38.


				|

		52014PC0539

			Ehdotus NEUVOSTON PÄÄTÖS julkisten hankintojen komiteassa esitettävästä Euroopan unionin kannasta unionin vastustuksen perumiseen suhteessa kolmen hankintayksikön uudelleenluokitukseen julkisia hankintoja koskevan sopimuksen liiteosan I Japania koskevassa liitteessä 3 /* COM/2014/0539 final - 2014/0249 (NLE) */

			   	PERUSTELUT
1.           EHDOTUKSEN TAUSTA
Japani ilmoitti vuonna 2001 julkisia
hankintoja koskevan sopimuksen sihteeristölle aikomuksestaan poistaa kolme
japanilaista Honshun saarella toimivaa rautatieyhtiötä (Itä-Japanin
rautatieyhtiö, Keski-Japanin rautatieyhtiö ja Länsi-Japanin rautatieyhtiö)
WTO:ssa tehdyn julkisia hankintoja koskevan sopimuksen (”GPA-sopimus”)
soveltamisalasta. Japanin valtio oli aiemmin kyseisten yhtiöiden
enemmistöomistaja.
EU ja eräät muut sopimuspuolet vastustivat
tuolloin mainittujen yhtiöiden uudelleenluokitusta, mutta vastalauseet
peruttiin vuosien 2002 ja 2006 välisenä aikana.
EU ja Japani neuvottelivat asiasta useaan
otteeseen. Neuvotteluilla ei kuitenkaan saatu poistettua EU:n huolenaiheita.
Kaikki muut GPA-sopimuksen sopimuspuolet sen sijaan peruivat vastalauseensa.
Tämän tilanteen vuoksi kyseisiä kolmea yhtiötä ei mainita Japanin liittymistä
tarkistettuun GPA-sopimukseen koskevan luettelon liitteessä 3, jossa on sen
sijaan huomautus, jonka mukaan kyseisten yhtiöiden katsotaan kuuluvan
GPA-sopimuksen soveltamisalaan, kunnes EU peruu vastalauseensa, joka koskee
kyseisten yhtiöiden uudelleenluokitusta.
EU:n ja Japanin vapaakauppasopimusta koskevan
selvitystyön aikana EU ilmoitti julkisia hankintoja koskevasta
vapaakauppasopimuksesta käytyjen neuvotteluiden perusteella olevansa valmis
perumaan vastalauseensa, joka koskee mainittujen japanilaisten yhtiöiden
uudelleenluokitusta. Neuvosto noudatti tätä menettelytapaa rautatie- ja
kaupunkiliikennettä koskevassa etenemissuunnitelmassa, jonka se vahvisti
neuvotteluohjeiden ohella.
Rautateiden hankintoja koskevien
vapaakauppasopimusneuvotteluiden myönteisen kehityksen seurauksena ja
erityisesti Japanin vahvistettua, että se aikoo tehdä merkittäviä tarkistuksia
rautateitä koskevan GPA-varaumansa soveltamisehtoihin (Japania koskevassa
liitteessä 2 olevan huomautuksen 4 ja liitteessä 3 olevan huomautuksen 3 a
kohdan mukainen toiminnallista turvallisuutta koskeva lauseke) ja edistää
läpinäkyvien ja syrjimättömien hankintakäytäntöjen noudattamista kyseisissä
kolmessa japanilaisessa Honshu-saarella toimivassa rautatieyhtiössä, Euroopan
unioni voi perua vastalauseet, jotka se on esittänyt mainittujen yhtiöiden
poistamisesta GPA-sopimuksen soveltamisalasta Japanin osalta.
2.           EHDOTUKSEEN LIITTYVÄT OIKEUDELLISET
NÄKÖKOHDAT
Sekä vuonna 1994 tehdyssä GPA-sopimuksessa että tarkistetussa
GPA-sopimuksessa[1]
vahvistetaan yksinkertaistetut päätöksentekomenettelyt kunkin sopimuspuolen
hankintayksikköjen luetteloiden muuttamista (uudelleenluokitusta) varten.
Kyseiset muutokset voidaan toteuttaa GPA-sopimuksen mukaisesta toiminnasta
vastaavan GPA-komitean kautta. Jos GPA-komitean kautta tehtäväksi ehdotettua
muutosta ei vastusteta, GPA-sopimuksen sopimuspuolten luetteloihin tehtävät
muutokset hyväksytään.  Tällä päätöksellä on oikeusvaikutuksia kyseisiin
GPA-sopimuksen sopimuspuoliin, koska sillä muutetaan GPA-sopimuksesta johtuvia
sopimuspuolten oikeuksia ja velvollisuuksia.
Japanin ehdottaman kolmen rautatieyhtiön uudelleenluokituksen
tapauksessa kaikki sopimuspuolet kahta lukuun ottamatta ovat hyväksyneet
muutoksen pidättymällä vastalauseiden esittämisestä komitealle. Muutosta
vastustaneet kaksi sopimuspuolta ilmoittivat myöhemmin peruvansa
vastalauseensa.
Kaikki muut sopimuspuolet paitsi EU ovat siis ottaneet myönteisen
kannan GPA-komiteassa (joko pidättymällä muutoksen vastustamisesta tai
perumalla vastalauseensa). Tämä merkitsee, että Japanin ehdottama muutos on
hyväksytty. Koska EU kuitenkin vastustaa muutosta edelleen, komitean itsensä ei
voida katsoa hyväksyneen sitä. Jotta komitean katsottaisiin hyväksyneen
muutoksen, EU:n on otettava siihen myönteinen kanta GPA-komiteassa, koska muut
sopimuspuolet ovat jo tehneet niin.
Tarkistettu GPA-sopimus sisältää siirtymämääräyksen siitä, kuinka
GPA-komiteassa on toimittava tässä tilanteessa. Kyse on GPA-sopimuksen
liiteosan Japania koskevassa liitteessä 3 olevasta huomautuksesta 5. Kyseisen
huomautuksen mukaan mainittujen rautatieyhtiöiden katsotaan väliaikaisesti
kuuluvan hankintayksiköihin, jotka kuuluvat GPA-sopimuksen piiriin.
Huomautuksen voimassaolo päättyy kuitenkin heti, kun EU on ilmoittanut
GPA-komitealle vastustuksensa perumisesta. GPA-komitean tapahtumien välillä
ennen tarkistetun GPA-sopimuksen voimaantuloa ja sen jälkeen on siten jatkumo.
Muut sopimuspuolet ovat lisäksi vahvistaneet, etteivät ne vastusta muutosta,
hyväksymällä GPA-komitean esittämän tarkistetun GPA-paketin.
GPA-komitealle annettu ilmoitus vastustuksen perumisesta olisi sen
vuoksi katsottava EU:n kannan (joka on tähän mennessä ollut Japanin ehdottaman
muutoksen vastustaminen) muutokseksi GPA-komiteassa. EU:n antama ilmoitus on
viimeinen edellytys GPA-komiteassa meneillään olevan menettelyn lopettamiselle
siten, että kaikkien sopimuspuolten katsotaan hyväksyneen Japanin ehdottaman
muutoksen. Muutos tuottaisi oikeusvaikutuksia suhteessa kaikkiin
GPA-sopimuspuoliin eikä vain EU:hun.
EU:n ilmoituksen jälkeen asia lisätään GPA-komitean kokouksen
esityslistalle. GPA-komitean odotetaan ottavan kokouksessa huomioon sen seikan,
että koska EU on muuttanut kantaansa suhteessa kyseisiin rautatieyhtiöihin,
Japanin luettelon liitteessä 3 olevan huomautuksen voimassaolo päättyy ja
uudelleenluokittelumenettely julistetaan päättyneeksi. Myöhemmin komitean
odotetaan saavan GPA-sopimuksen sihteeristöltä Japanin luettelon liitteestä 3
laaditun oikeaksi todistetun jäljennöksen, joka kuvastaa uutta tilannetta.
Euroopan unionin toiminnasta tehdyn sopimuksen 218 artiklan 9 kohdassa
määrätään, että silloin kun kansainvälisellä sopimuksella perustetun elimen on
tehtävä päätös, jolla on oikeusvaikutuksia, neuvosto tekee komission
ehdotuksesta päätöksen unionin puolesta esitettävän kannan vahvistamisesta.
Edellä esitetyn perusteella unionin vastustuksen peruminen suhteessa kolmen
hankintayksikön poistamiseen julkisia hankintoja koskevan sopimuksen liiteosan
I Japania koskevasta liitteestä 3 kuuluu kyseisen määräyksen soveltamisalaan,
koska päätös tehdään EU:n oikeuksiin ja velvoitteisiin vaikuttavalla
kansainvälisellä sopimuksella perustetussa elimessä.
2014/0249 (NLE)
Ehdotus
NEUVOSTON PÄÄTÖS
julkisten hankintojen komiteassa
esitettävästä Euroopan unionin kannasta unionin vastustuksen perumiseen
suhteessa kolmen hankintayksikön uudelleenluokitukseen julkisia hankintoja
koskevan sopimuksen liiteosan I Japania koskevassa liitteessä 3
EUROOPAN UNIONIN NEUVOSTO, joka
ottaa huomioon Euroopan unionin toiminnasta
tehdyn sopimuksen ja erityisesti sen 207 artiklan 4 kohdan ensimmäisen
alakohdan yhdessä sen 218 artiklan 9 kohdan kanssa,
ottaa huomioon Euroopan komission ehdotuksen,
sekä katsoo seuraavaa:
(1)       Japanin vuonna 1994 tehdyn
julkisia hankintoja koskevan sopimuksen, jäljempänä 'GPA-sopimus', artiklan
XXIV 6 kohdan b alakohdan mukaisesti antama ilmoitus, joka koski Itä-Japanin
rautatieyhtiön, Keski-Japanin rautatieyhtiön ja Länsi-Japanin rautatieyhtiön
poistamista liiteosan I Japania koskevasta liitteestä 3, toimitettiin 29
päivänä elokuuta 2001 GPA-sopimuksen sopimuspuolille.
(2)       Euroopan unioni vastusti 1
päivänä lokakuuta 2001 vuonna 1994 tehdyn GPA-sopimuksen artiklan XXIV 6 kohdan
b alakohdan mukaisesti Japanin ilmoittamia ehdotettuja muutoksia kyseisten
hankintayksiköiden suunnitellun uudelleenluokituksen tutkimiseksi
perusteellisesti, koska siihen liittyi alkuvaiheessa joitakin huolenaiheita.
(3)       Huolimatta siitä, että unioni
ja Japani neuvottelivat asiasta useaan otteeseen, unioni ei perunut
vastalauseitaan, toisin kuin kaikki muut vastalauseita esittäneet
sopimuspuolet.
(4)       Tämä tilanne otettiin
huomioon vuonna 1994 tehdyn GPA-sopimuksen tarkistamisen aikana. Japani ei
maininnut kyseisiä kolmea yhtiötä liitteessään 3 vaan lisäsi siihen
huomautuksen, jonka mukaan yhtiöiden katsotaan sisältyvän liitteeseen 3, kunnes
Euroopan unioni peruu vastalauseensa, joka koskee kyseisten yhtiöiden
uudelleenluokitusta.
(5)       EU:n ja Japanin
vapaakauppasopimusta koskevan selvitystyön aikana unioni ilmoitti julkisia
hankintoja koskevasta vapaakauppasopimuksesta käytyjen neuvotteluiden
perusteella, neuvoston rautatie- ja kaupunkiliikennettä koskevassa
etenemissuunnitelmassa omaksuman menettelytavan mukaisesti ja vaikuttamatta
arviointiin, joka mahdollisesti laaditaan kilpailun tasosta Japanin
rautatiemarkkinoilla, olevansa valmis perumaan vastalauseensa, joka koski
kyseisten kolmen japanilaisen yhtiön uudelleenluokitusta.
(6)       Japanin vahvistettua, että se
aikoo tehdä merkittäviä tarkistuksia ehtoihin, joita noudatetaan GPA-sopimuksen
liiteosassa I olevan Japanin luettelon liitettä 2 koskevan huomautuksen 4 ja
liitettä 3 koskevan huomautuksen 3 a kohdan mukaisen toiminnallista turvallisuutta
koskevan lausekkeen soveltamisessa, sekä edistää läpinäkyvien ja syrjimättömien
hankintakäytäntöjen noudattamista kyseisissä kolmessa rautatieyhtiössä,
Euroopan unionin olisi peruttava vastalauseensa, jotka koskevat mainittujen
yhtiöiden uudelleenluokitusta.
(7)       Vastalauseiden peruminen ei
saisi vaikuttaa kantaan, jonka unioni ottaa GPA-komiteassa suhteessa
päätökseen, joka koskee tarkistetun GPA-sopimuksen artiklan XIX 8 kohdan
mukaisia ohjeellisia perusteita, joilla osoitetaan, että valtion valvonta tai
vaikutus hankintayksikön sopimuksen piiriin kuuluvan hankinnan kohdalta on
käytännössä lakannut, ja erityisesti siitä, onko valtion valvonta tai vaikutus
käytännössä lakannut, jos kyseiset hankintayksiköt eivät toimi ympäristössä,
jossa on kilpailua.
(8)       Sen vuoksi on aiheellista
vahvistaa kanta, jonka unioni ottaa julkisia hankintoja koskevassa WTO:n
komiteassa vastalauseiden perumiseen,
ON HYVÄKSYNYT TÄMÄN PÄÄTÖKSEN:
1 artikla
Euroopan unionin kanta julkisia hankintoja
koskevassa Maailman kauppajärjestön komiteassa on, että Euroopan unioni peruu
vastalauseensa, jotka koskevat Itä-Japanin rautatieyhtiön, Keski-Japanin
rautatieyhtiön ja Länsi-Japanin rautatieyhtiön poistamista julkisia hankintoja
koskevan sopimuksen liiteosan I Japania koskevasta liitteestä 3.
2 artikla
Tämä päätös tulee voimaan päivänä, jona se
hyväksytään.
Tehty Brysselissä
                                                                       Neuvoston
puolesta
                                                                       Puheenjohtaja
[1]               2014/115/EU: Neuvoston päätös, annettu 2 päivänä
joulukuuta 2013, julkisia hankintoja koskevan sopimuksen muuttamista koskevan
pöytäkirjan tekemisestä, EUVL L 68, 7.3.2014, s. 1–1.


title: 2008/381/EY: Neuvoston päätös, tehty 14 päivänä toukokuuta 2008 , Euroopan muuttoliikeverkoston perustamisesta

text:
               21.5.2008

               FI

               Euroopan unionin virallinen lehti

               L 131/7

      NEUVOSTON PÄÄTÖS,
   tehty 14 päivänä toukokuuta 2008,
   Euroopan muuttoliikeverkoston perustamisesta
   (2008/381/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 66 artiklan,
   ottaa huomioon komission ehdotuksen,
   ottaa huomioon Euroopan parlamentin lausunnon (1)

   sekä katsoo seuraavaa:

               (1)

               Vuonna 2003 komissio aloitti kolmivuotisen valmistelutoimen Euroopan muuttoliikeverkoston (EMV), perustamista varten, jotta yhteisö ja sen jäsenvaltiot voisivat saada puolueetonta, luotettavaa ja ajantasaista tietoa muuttoliikkeistä.

               (2)

               Kesäkuussa 2003 Thessalonikissa kokoontunut Eurooppa-neuvosto tunnusti päätelmissään moniulotteisen maahanmuuttoilmiön seurannan ja analysoinnin tärkeyden ja piti sen vuoksi tervetulleena EMV:n perustamista, sekä lupasi tutkia mahdollisuutta perustaa sitä varten myöhemmin pysyvä rakenne.

               (3)

               Marraskuun 4 päivänä 2004 kokoontunut Eurooppa-neuvosto hyväksyi vapauden, turvallisuuden ja oikeuden alueen lujittamiseen tähtäävän monivuotisen ohjelman eli niin sanotun Haagin ohjelman. Ohjelman tavoitteena on kehittää yhteisen turvapaikka-, maahanmuutto-, viisumi- ja rajapolitiikan toista vaihetta 1 päivästä toukokuuta 2004, ja se perustuu muun muassa läheisempään käytännön yhteistyöhön jäsenvaltioiden välillä sekä tehostettuun tietojenvaihtoon. Haagin ohjelmassa todetaan, että ”Euroopan turvapaikka- ja maahanmuuttopolitiikan käynnissä olevan kehittämisen olisi perustuttava muuttoliikeilmiöiden kaikkien näkökulmien yhteiseen analysointiin. Ratkaisevan tärkeää on tehostaa tuoreiden tietojen keräämistä, tuottamista ja vaihtoa kaikista merkityksellisistä muuttoliikkeen suuntauksista ja hyödyntää näitä tietoja tuloksellisesti.”

               (4)

               Saadakseen eri sidosryhmiltä mielipiteitä EMV:n tulevaisuudesta komissio hyväksyi 28 päivänä marraskuuta 2005 vihreän kirjan Euroopan muuttoliikkeiden verkoston tulevaisuudesta. Siinä tarkasteltiin EMV:n toimintaa valmistelutoimen toteuttamisvaiheessa ja käsiteltiin mm. verkoston tulevaa tehtävänkuvausta ja rakennetta.

               (5)

               Julkinen kuuleminen osoitti, että useimmat sidosryhmät kannattavat EMV:n toiminnan jatkamista ja vahvistamista sen alkuperäisen tavoitteen toteuttamiseksi eli maahanmuutto- ja turvapaikka-asioita koskevan ajantasaisen, puolueettoman, luotettavan ja vertailukelpoisen tiedon hankkimiseksi. Useimmat sidosryhmät myös halusivat pitää EMV:n edelleen komission alaisuudessa.

               (6)

               EMV:n tulisi välttää päällekkäistä työtä sellaisten nykyisten yhteisön välineiden tai rakenteiden kanssa, joilla on tarkoitus kerätä ja vaihtaa tietoja maahanmuutto- ja turvapaikka-asioista, ja sen olisi tuotava niihin verrattuna lisäarvoa erityisesti sen laajan tehtävänkuvan, voimakkaan tietojen analysointiin keskittymisen, tiedeyhteisöön suuntautuvien yhteyksien ja tulosten laajan saatavuuden ansiosta.

               (7)

               Muuttoliikettä ja kansainvälistä suojelua koskevista yhteisön tilastoista 11 päivänä heinäkuuta 2007 annettu Euroopan parlamentin ja neuvoston asetus (EY) N:o 862/2007 (2) muodostaa muiden olemassa olevien asiakirjojen ja rakenteiden rinnalla merkittävän viitekehyksen EMV:n toiminnalle. Huomiota olisi kiinnitettävä myös rajanylitys- ja maahanmuuttoasioiden tiedotus-, tarkastelu- ja tietojenvaihtokeskuksen (CIREFI) suorittamaan arvokkaaseen työhön ja verkkoteknologiaan perustuvan suojatun tieto- ja koordinointiverkoston perustamisesta maahanmuuton hallinnasta vastaavia jäsenvaltioiden viranomaisia varten 16 päivänä maaliskuuta 2005 tehtyyn neuvoston päätökseen 2005/267/EY (3).

               (8)

               Saavuttaakseen tavoitteensa EMV:n olisi saatava tukea jäsenvaltioissa toimivilta kansallisilta yhteyspisteiltä, joiden toimintaa komission olisi koordinoitava yhteisön tasolla. Komissiota avustaisi tässä tehtävässä palveluntarjoaja, jolla olisi oltava riittävä asiantuntemus EMV:n juoksevan toiminnan organisointia ja tietojenvaihtojärjestelmän perustamista varten.

               (9)

               Jotta kansallisilla yhteyspisteillä olisi varmasti riittävä asiantuntemus maahanmuutto- ja turvapaikka-asioiden moninaisista ulottuvuuksista, niissä tulisi olla vähintään kolme asiantuntijaa, joilla on (yhdessä tai erikseen) tätä alaa koskevan politiikan suunnitteluun, lainsäädäntöön, tutkimukseen ja tilastoihin liittyvä pätevyys. Nämä asiantuntijat voisivat tulla jäsenvaltioiden hallintoelimistä tai muusta organisaatiosta. Kussakin kansallisessa yhteyspisteessä on myös oltava riittävä asiantuntemus, joka koskee tietotekniikkaa, yhteistyöjärjestelyjen perustamista ja verkostoitumista muiden kansallisten organisaatioiden ja yksiköiden kanssa sekä monikansallisessa ympäristössä tehtävää Euroopan tason yhteistyötä.

               (10)

               Kunkin kansallisen yhteyspisteen olisi perustettava kansallinen muuttoliikeverkosto, joka muodostuu erilaisista maahanmuutto- ja turvapaikka-asioiden parissa työskentelevistä organisaatioista ja yksilöistä ja johon kuuluisi myös esimerkiksi yliopistoja, tutkimuslaitoksia ja tutkijoita, valtiollisia järjestöjä ja kansalaisjärjestöjä sekä kansainvälisiä järjestöjä, jotta kaikkia sidosryhmiä voidaan kuulla.

               (11)

               Johtokunnan tulisi antaa EMV:lle poliittista ohjausta ja osallistua sen vuosittaisen työohjelman laatimiseen.

               (12)

               Jotta voitaisiin varmistaa, että EMV:n tuottamia tietoja levitetään mahdollisimman laajalti, sen laatimien selvitysten ja raporttien olisi oltava saatavilla uusimman teknologian avulla, mukaan lukien erityinen verkkosivusto.

               (13)

               EMV:n olisi voitava luoda yhteistyösuhteita muihin maahanmuutto- ja turvapaikka-asioiden parissa toimiviin yksiköihin silloin kun se on tarpeen sen tavoitteiden saavuttamiseksi. Tällaisia yhteistyösuhteita luotaessa olisi pyrittävä varmistamaan riittävä yhteistyö erityisesti Tanskan, Islannin, Norjan, Sveitsin, ehdokasmaiden ja Euroopan naapuruuspolitiikan piiriin kuuluvien maiden sekä Venäjän yksiköiden kanssa.

               (14)

               EMV:n olisi saatava osa rahoituksestaan avustuksina, jotka komissio myöntää Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (4) mukaisesti.

               (15)

               EMV:n tietojenvaihtojärjestelmän yhteydessä olisi otettava huomioon yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annettu Euroopan parlamentin ja neuvoston direktiivi 95/46/EY (5) ja yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annettu Euroopan parlamentin ja neuvoston asetus (EY) N:o 45/2001 (6).

               (16)

               Euroopan unionista tehtyyn sopimukseen ja Euroopan yhteisön perustamissopimukseen liitetyn, Yhdistyneen kuningaskunnan ja Irlannin asemasta tehdyn pöytäkirjan 3 artiklan mukaisesti Yhdistynyt kuningaskunta on ilmoittanut halustaan osallistua tämän päätöksen tekemiseen ja sen soveltamiseen.

               (17)

               Euroopan unionista tehtyyn sopimukseen ja Euroopan yhteisön perustamissopimukseen liitetyn, Yhdistyneen kuningaskunnan ja Irlannin asemasta tehdyn pöytäkirjan 1 ja 2 artiklan mukaisesti ja tämän vaikuttamatta mainitun pöytäkirjan 4 artiklan soveltamiseen, Irlanti ei osallistu tämän päätöksen tekemiseen eikä päätös sido Irlantia eikä sitä sovelleta siihen.

               (18)

               Euroopan unionista tehtyyn sopimukseen ja Euroopan yhteisön perustamissopimukseen liitetyn, Tanskan asemasta tehdyn pöytäkirjan 1 ja 2 artiklan mukaisesti Tanska ei osallistu tämän päätöksen tekemiseen eikä päätös sido Tanskaa eikä sitä sovelleta siihen,

         ON TEHNYT TÄMÄN PÄÄTÖKSEN:
   1 artikla
   Kohde ja soveltamisala
   1.   Perustetaan Euroopan muuttoliikeverkosto (EMV).
   2.   EMV:n tavoitteena on vastata yhteisön toimielinten sekä jäsenvaltioiden viranomaisten ja laitosten tarpeeseen saada tietoa maahanmuutto- ja turvapaikka-asioista tuottamalla ajantasaista, puolueetonta, luotettavaa ja vertailukelpoista tietoa näitä asioita koskevan politiikan suunnittelun tukemiseksi Euroopan unionissa.
   3.   EMV antaa lisäksi yleisölle tietoa kyseisistä asioista.
   2 artikla
   Tehtävät
   1.   Saavuttaakseen 1 artiklassa mainitun tavoitteen EMV

               a)

               kerää ja vaihtaa useista eri lähteistä saatavia ajantasaisia ja luotettavia tietoja;

               b)

               laatii analyyseja a alakohdassa tarkoitetuista tiedoista ja esittää ne helppokäyttöisessä muodossa;

               c)

               osallistuu yhteistyössä muiden asiaan liittyvien EU:n elinten kanssa sellaisten indikaattorien ja kriteerien kehittelyyn, jotka parantavat tietojen johdonmukaisuutta ja auttavat kehittämään muuttoliikkeitä koskeviin tilastoihin liittyviä yhteisön toimia;

               d)

               tuottaa ja julkaisee säännöllisesti raportteja maahanmuutto- ja turvapaikkatilanteesta yhteisössä ja jäsenvaltioissa;

               e)

               perustaa internet-pohjaisen tietojenvaihtojärjestelmän, joka tarjoaa pääsyn maahanmuutto- ja turvapaikka-asioita koskeviin asiakirjoihin ja julkaisuihin, ja huolehtii järjestelmän ylläpidosta;

               f)

               tekee tunnetuksi EMV:a saattamalla sen keräämät tiedot yleisesti saataville ja jakamalla tietoa toiminnan tuloksista, jolleivät kyseiset tiedot ole luonteeltaan luottamuksellisia;

               g)

               koordinoi tietoja ja tekee yhteistyötä muiden vastaavien eurooppalaisten ja kansainvälisten elinten kanssa.

         2.   EMV varmistaa, että sen toiminta on johdonmukaista ja yhteisön asianmukaisten maahanmuutto- ja turvapaikka-alan välineiden ja rakenteiden kanssa koordinoitua.
   3 artikla
   Kokoonpano
   EMV koostuu:

               —

               jäsenvaltioiden nimeämistä kansallisista yhteyspisteistä,

               —

               komissiosta.

         4 artikla
   Johtokunta
   1.   EMV:a johtaa johtokunta, johon kuuluu yksi edustaja kustakin jäsenvaltiosta sekä yksi komission edustaja, jolla on avustajanaan kaksi tieteellistä asiantuntijaa.
   2.   Komission edustaja toimii johtokunnan puheenjohtajana.
   3.   Kullakin johtokunnan jäsenellä on yksi ääni, myös puheenjohtajalla. Päätökset tehdään annettujen äänten kahden kolmasosan enemmistöllä.
   4.   Euroopan parlamentin edustaja voi osallistua johtokunnan kokouksiin tarkkailijana.
   5.   Johtokunnan tehtävänä on erityisesti:

               a)

               osallistua EMV:n vuosittaisen työohjelman valmisteluun puheenjohtajan laatiman luonnoksen pohjalta ja hyväksyä työohjelma, mukaan luettuina kunkin kansallisen yhteyspisteen talousarvion alustavat enimmäis- ja vähimmäismäärät, millä varmistetaan, että verkoston moitteettomasta toiminnasta 5 artiklan mukaisesti aiheutuvat peruskustannukset katetaan;

               b)

               tarkastella EMV:n toiminnan kehittymistä ja antaa tarvittaessa suosituksia toteutettavista toimenpiteistä;

               c)

               laatia vähintään kerran vuodessa tiivis tilannekatsaus EMV:n toiminnasta ja sen selvitysten keskeisistä tuloksista ja esittää se Euroopan parlamentille, neuvostolle, komissiolle, talous- ja sosiaalikomitealle ja alueiden komitealle;

               d)

               selvittää, millaisia strategisesti hyödyllisiä yhteistyösuhteita EMV voi luoda muiden maahanmuutto- ja turvapaikka-asioissa toimivien yksiköiden kanssa, ja hyväksyä tarvittaessa tällaista yhteistyötä koskevat hallinnolliset järjestelyt, kuten 10 artiklassa säädetään;

               e)

               opastaa kansallisia yhteyspisteitä niiden toiminnan kehittämisessä ja auttaa niitä toteuttamaan tarvittavat toimet, kun jonkin kansallisen yhteyspisteen toiminnassa havaitaan jatkuvia puutteita, jotka saattavat haitata EMV:n toimintaa.

         6.   Johtokunta vahvistaa työjärjestyksensä ja kokoontuu puheenjohtajansa kutsusta vähintään kaksi kertaa vuodessa.
   5 artikla
   Kansalliset yhteyspisteet
   1.   Kukin jäsenvaltio nimeää jonkin yksikön kansalliseksi yhteyspisteekseen. EMV:n työn helpottamiseksi ja sen tavoitteiden saavuttamisen varmistamiseksi jäsenvaltioiden on otettava tarvittaessa huomioon johtokunnassa olevan edustajansa ja kansallisten yhteyspisteidensä välisen koordinoinnin tarve.
   2.   Kansallisessa yhteyspisteessä on oltava vähintään kolme asiantuntijaa. Yhden asiantuntijan on oltava yhteyspisteeksi nimetyn yksikön virkamies tai työntekijä, ja hän toimii yhteyspisteen kansallisena koordinaattorina. Muut asiantuntijat voivat kuulua joko kyseiseen yksikköön tai muihin jäsenvaltiossa toimiviin kansallisiin tai kansainvälisiin julkis- tai yksityisoikeudellisiin järjestöihin.
   3.   Kunkin kansallisen yhteyspisteen asiantuntijoilla on oltava kokemusta maahanmuutto- ja turvapaikka-asioita koskevan politiikan suunnittelusta sekä alan lainsäädännöstä, tutkimuksesta ja tilastoista.
   4.   Jäsenvaltioiden on ilmoitettava komissiolle kolmen kuukauden kuluessa tämän päätöksen voimaantulosta ne asiantuntijat, joista niiden kansalliset yhteyspisteet koostuvat, sekä täsmennettävä, miten nämä täyttävät 3 kohdan vaatimukset.
   5.   Kansalliset yhteyspisteet vastaavat EMV:n toiminnasta kansallisella tasolla ja hoitavat erityisesti seuraavia tehtäviä:

               a)

               9 artiklassa tarkoitettujen kansallisten raporttien antaminen;

               b)

               kansallisten tietojen toimittaminen 8 artiklassa tarkoitettuun tietojenvaihtojärjestelmään;

               c)

               valmiuksien kehittäminen esittää muille kansallisille yhteyspisteille tapauskohtaisia kyselyjä ja vastata niihin nopeasti;

               d)

               kansallisen muuttoliikeverkoston perustaminen; verkosto muodostuu erilaisista maahanmuutto- ja turvapaikka-asioiden parissa työskentelevistä organisaatioista ja yksilöistä, ja se edustaa asianomaisia sidosryhmiä. Kansallisen muuttoliikeverkoston jäseniä voidaan pyytää osallistumaan EMV:n toimintaan erityisesti 8 ja 9 artiklan osalta.

         6.   Kunkin kansallisen yhteyspisteen asiantuntijat kokoontuvat säännöllisesti keskenään keskustelemaan yhteyspisteen toiminnasta ja tarvittaessa myös 5 kohdan d alakohdassa tarkoitettujen kansallisten muuttoliikeverkostojen jäsenten kanssa vaihtamaan tietoja vireillä olevista ja tulevista toimista.
   6 artikla
   Koordinointi
   1.   Komissio koordinoi EMV:n toimintaa, myös 2 artiklan 2 kohdan mukaisesti, ja varmistaa, että maahanmuutto- ja turvapaikka-asioihin liittyvän yhteisön politiikan painopisteet näkyvät sen toiminnassa asianmukaisella tavalla.
   2.   EMV:n toiminnan organisoinnissa komissiota avustaa palveluntarjoaja, joka valitaan tarjouskilpailumenettelyn perusteella. Palveluntarjoajan on täytettävä 5 artiklan 3 kohdan vaatimukset ja muut komission mahdollisesti määrittelemät vaatimukset.
   3.   Palveluntarjoaja toteuttaa komission valvonnassa muun muassa seuraavat toimet:

               a)

               EMV:n juoksevan toiminnan organisointi;

               b)

               8 artiklassa tarkoitetun tietojenvaihtojärjestelmän perustaminen ja ylläpito;

               c)

               kansallisten yhteyspisteiden toiminnan koordinointi;

               d)

               7 artiklassa tarkoitettujen kokousten valmistelu;

               e)

               9 artiklassa tarkoitettuja raportteja ja selvityksiä koskevien yhteenvetojen ja tiivistelmien laatiminen.

         4.   Johtokunnan hyväksyttyä EMV:n vuosittaisen työohjelman komissio vahvistaa sen kansallisia yhteyspisteitä kuultuaan ja 1 ja 2 artiklassa määritellyn EMV:n yleisen tavoitteen ja sen tehtävien puitteissa. Työohjelmassa määritellään EMV:n tavoitteet ja aihekohtaiset painopisteet. Komissio valvoo EMV:n vuosittaisen työohjelman täytäntöönpanoa ja raportoi johtokunnalle säännöllisesti sekä työohjelman täytäntöönpanosta että EMV:n kehityksestä.
   5.   Komissio toteuttaa tarvittavat toimenpiteet tämän artiklan 6 kohdassa tarkoitettujen avustussopimusten perusteella ja 4 artiklan 5 kohdan e alakohdassa tarkoitettujen johtokunnan antamien ohjeiden mukaisesti.
   6.   Komissio määrittää avustuksiin ja sopimuksiin käytettävissä olevien määrärahojen alustavan määrän EMV:n vuosittaisen työohjelman ja asetuksen (EY, Euratom) N:o 1605/2002 75 artiklan mukaisesti tehdyn rahoituspäätöksen nojalla.
   7.   Komissio myöntää toiminta-avustukset niille kansallisille yhteyspisteille, jotka täyttävät 5 artiklan 2 ja 3 kohdassa säädetyt vaatimukset, kansallisten yhteyspisteiden esittämien avustushakemusten perusteella. Yhteisö voi myöntää rahoitusta enintään 80 prosenttia tukikelpoisten kustannusten kokonaismäärästä.
   8.   Avustuksiin ei sovelleta niitä uusittaessa asetuksen (EY, Euratom) N:o 1605/2002 113 artiklan 2 kohdan mukaista asteittaisen vähentämisen periaatetta.
   7 artikla
   Kokoukset
   1.   EMV kokoontuu tavallisesti vähintään viisi kertaa vuodessa.
   2.   Kutakin kansallista yhteyspistettä ja koordinaattoria edustaa EMV:n kokouksissa vähintään yksi asiantuntija. Kokouksiin voi osallistua enintään kolme asiantuntijaa kustakin kansallisesta yhteyspisteestä.
   3.   EMV:n kokoukset kutsuu koolle komission edustaja, joka myös toimii kokousten puheenjohtajana.
   4.   EMV:n säännöllisten kokousten tarkoituksena on:

               a)

               antaa kansallisille yhteyspisteille mahdollisuus vaihtaa tietoja ja kokemuksia erityisesti EMV:n toiminnasta;

               b)

               tarkastella EMV:n toiminnan kehittymistä ja erityisesti 9 artiklassa tarkoitettujen raporttien ja selvitysten valmistelua;

               c)

               vaihtaa tietoja ja näkemyksiä erityisesti 8 artiklassa mainittujen, saatavilla olevien tietojen rakenteesta, järjestelystä, sisällöstä ja saatavuudesta;

               d)

               tarjota tilaisuus keskustella jäsenvaltioissa maahanmuutto- ja turvapaikka-asioissa havaituista oikeudellisista ja käytännön ongelmista ja erityisesti 5 artiklan 5 kohdan c alakohdassa tarkoitetuista tapauskohtaisista kyselyistä;

               e)

               kuulla kansallisia yhteyspisteitä 6 artiklan 4 kohdassa tarkoitetun EMV:n vuosittaisen työohjelman kehittämisestä.

         5.   EMV:n kokouksiin voidaan kutsua myös sellaisia asiantuntijoita ja sellaisten yksiköiden edustajia, jotka eivät ole verkoston jäseniä, jos heidän läsnäoloaan pidetään suotavana. Lisäksi voidaan järjestää yhteisiä kokouksia muiden verkostojen tai organisaatioiden kanssa.
   6.   Edellä 5 kohdassa tarkoitetut toimet, ellei niitä ole suunniteltu EMV:n vuosittaisessa työohjelmassa, on ilmoitettava ajallaan kansallisille yhteyspisteille.
   8 artikla
   Tietojenvaihtojärjestelmä
   1.   Internetissä toimiva tietojenvaihtojärjestelmä, jota käytetään erityisen verkkosivuston kautta, perustetaan tämän artiklan mukaisesti.
   2.   Tietojenvaihtojärjestelmän sisältö on periaatteessa julkinen.
   Pääsy luottamuksellisiin tietoihin on yksinomaan EMV:n jäsenillä, tämän kuitenkaan rajoittamatta Euroopan parlamentin, neuvoston ja komission asiakirjojen saamisesta yleisön tutustuttavaksi 30 päivänä toukokuuta 2001 annetun Euroopan parlamentin ja neuvoston asetuksen (EY) N:o 1049/2001 (7) soveltamista.
   3.   Tietojenvaihtojärjestelmä käsittää vähintään seuraavat osiot:

               a)

               maahanmuutto- ja turvapaikka-asioita koskeva yhteisön oikeus ja kansallinen lainsäädäntö, oikeuskäytäntö ja politiikan kehitys maahanmuutto- ja turvapaikka-asioiden alalla;

               b)

               toiminto 5 artiklan 5 kohdan c alakohdassa tarkoitettuja tapauskohtaisia kyselyjä varten;

               c)

               maahanmuutto- ja turvapaikka-asioiden sanasto ja tesaurus;

               d)

               välitön pääsy kaikkiin EMV:n julkaisuihin, mukaan lukien 9 artiklassa tarkoitetut raportit ja selvitykset, sekä säännöllisesti julkaistavaan uutislehteen;

               e)

               luettelo maahanmuutto- ja turvapaikka-alan tutkijoista ja tutkimuslaitoksista.

         4.   Edellä 3 kohdassa mainittujen tietojen saataville asettamiseksi EMV voi tarvittaessa lisätä verkkosivustolleen linkkejä muille sivustoille, joilla alkuperäiset tiedot ovat.
   5.   EMV:n verkkosivuston on myös helpotettava pääsyä muihin vastaaviin maahanmuutto- ja turvapaikka-asioita koskeviin julkisiin tiedotushankkeisiin ja sivustoille, jotka sisältävät tietoa maahanmuutto- ja turvapaikka-asioiden tilanteesta jäsenvaltioissa ja kolmansissa maissa.
   9 artikla
   Raportit ja selvitykset
   1.   Kunkin kansallisen yhteyspisteen on annettava vuosittain jäsenvaltion maahanmuutto- ja turvapaikka-asioiden tilannetta koskeva raportti, jossa käsitellään myös politiikan kehitystä ja tilastotietoja.
   2.   Vuosittaisessa työohjelmassa on mainittava, että kukin kansallinen yhteyspiste laatii muita yhteisten vaatimusten mukaisia selvityksiä maahanmuutto- ja turvapaikka-asioita koskevista erityiskysymyksistä politiikan valmistelun tueksi.
   10 artikla
   Yhteistyö muiden yksiköiden kanssa
   1.   EMV tekee yhteistyötä jäsenvaltioissa ja kolmansissa maissa maahanmuutto- ja turvapaikka-asioiden parissa työskentelevien yksiköiden kanssa, mukaan lukien EU:n virastot ja kansainväliset järjestöt.
   2.   Johtokunnan on hyväksyttävä 1 kohdassa tarkoitettua yhteistyötä koskevat hallinnolliset järjestelyt, ja yhteistyöhön voi tarvittaessa sisältyä sopimusten tekeminen yhteisön puolesta komission toimesta.
   11 artikla
   Määrärahat
   Tässä päätöksessä säädettyihin toimiin osoitettavat määrärahat otetaan Euroopan unionin yleisen talousarvion vuosittaisiin määrärahoihin. Budjettivallan käyttäjä hyväksyy vuosittain käytettävissä olevat määrärahat rahoituskehyksen sallimissa rajoissa.
   12 artikla
   Talousarvion toteuttaminen
   Komissio panee yhteisön rahoitustuen täytäntöön neuvoston asetuksen (EY, Euratom) N:o 1605/2002 mukaisesti.
   13 artikla
   Uudelleentarkastelu
   Komissio esittää Euroopan parlamentille, neuvostolle, talous- ja sosiaalikomitealle ja alueiden komitealle ulkopuoliseen ja riippumattomaan arviointiin perustuvan kertomuksen EMV:n kehityksestä viimeistään kolmen vuoden kuluttua tämän päätöksen voimaantulosta ja sen jälkeen kolmen vuoden välein. Kertomukseen liitetään tarvittaessa muuttamista koskevia ehdotuksia.
   14 artikla
   Julkaiseminen ja soveltamisen alkamispäivä
   Tätä päätöstä sovelletaan siitä päivästä lukien, jona se julkaistaan Euroopan unionin virallisessa lehdessä.
   15 artikla
   Osoitus
   Tämä päätös on osoitettu jäsenvaltioille Euroopan yhteisön perustamissopimuksen mukaisesti.

      Tehty Brysselissä 14 päivänä toukokuuta 2008.

            Neuvoston puolesta

            Puheenjohtaja

         A. BAJUK

      (1)  Lausunto annettu 10. huhtikuuta 2008 (ei vielä julkaistu virallisessa lehdessä).

      (2)  EUVL L 199, 31.7.2007, s. 23.

      (3)  EUVL L 83, 1.4.2005, s. 48.

      (4)  EYVL L 248, 16.9.2002, s. 1. Asetus sellaisena kuin se on viimeksi muutettuna asetuksella (EY) N:o 1525/2007 (EUVL L 343, 27.12.2007, s. 9).

      (5)  EYVL L 281, 23.11.1995, s. 31. Direktiivi sellaisena kuin se on muutettuna asetuksella (EY) N:o 1882/2003 (EUVL L 284, 31.10.2003, s. 1).

      (6)  EYVL L 8, 12.1.2001, s. 1.

      (7)  EYVL L 145, 31.5.2001, s. 43.